“Хто сядзіць у высокіх кабінэтах і ёсьць самымі сапраўднымі ворагамі народу”\n30 кастрычнік 2006, 15:19\nРадыё Свабода Агляд тэлефанаваньняў за 30 кастрычніка. 24 гадзіны на суткі ў Менску працуе тэлефон “Свабоды” 266-39-52. Тэлефануйце, дзяліцеся навінамі, а таксама выказвайце сваё стаўленьне да падзеяў ў Беларусі і сьвеце. Тэлефон Свабоды – гэта вольны мікрафон. Права выказацца мае кожны. Нам таксама можна дасылацьСМС-паведамленьні. Нумар мабільнай сувязі 8-029-391-22-24.\n(Андрэй, Пінск:) “Добры дзень. На гэтым тыдні нас скалыхнула трагедыя, якая адбылася з нашымі землякамі ў Расеі. Чацьвёра нашых беларусаў згарэлі жыўцом у вагончыку недзе ў Сібіры. І зноў жа, ці была гэта трагічная выпадковасьць, ці то наўмысны падпал, яшчэ невядома. Але ж зноў паўстала праблема заробкаў нашых грамадзян. Напэўна, яны паехалі туды не ад добрага жыцьця. І калі б на Айчыне маглі зарабіць столькі, колькі ім дастаткова, яны не паехалі б туды. І яшчэ я тут успомніў інфармацыю, што раней чуў з боку Вашага радыё, што нейкія разумнікі ў высокіх міліцэйскіх кабінэтах вырашылі распачаць паляваньне вось на такіх людзей, якія згарэлі ў Расеі. Мне здаецца, што тыя, хто сядзяць у высокіх кабінэтах, ёсьць самыя сапраўдныя ворагі народу. Каб тыя бедныя людзі, што згарэлі, маглі зарабіць столькі, колькі гэтыя разумнікі ў сваіх кабінэтах атрымліваюць, самі ня ведаюць за што, наўрад ці б у нас людзі так гінулі ці станавіліся ахвярамі рабаўнікоў і гэтак далей”.\n(Спадар, Гомельская вобл.: ) “Я дзякую супрацоўнікам Радыё Свабода за патрэбную працу для нас і віншую са сьвятам Дзяды”.\n(Волін, Гомель: ) “Дэпутат Дзярждумы Мітрафанаў заявіў, што вядуцца закрытыя (чытай сакрэтныя) перамовы паміж Расеяй і Беларусьсю аб Саюзе. І сьвет ахне ад новых прапановаў,якія захаваюць уладу Пуціна і Лукашэнкі. У сувязі з гэтым, хочацца спытаць у спадароў Пуціна і Лукашэнкі: “Што Вам захацелася пагуляць у Сталіна і Гітлера?” Як можна весьці перамовы за сьпіной у народа?! А таксама хачу спытаць у спадара Лукашэнкі: ці ня хопіць гуляць у Саюзы, а лепей заняцца пабудовай добрасуседзкіх адносінаў з усімі краінамі-суседзямі на аснове ўзаемавыгадных дагавораў”.\n(Марыя Бартось, в. Квасоўка Гарадзенскага раёну: ) “Добры дзень, Радыё Свабода! Учора мы слухалі па Радыё Свабода выступ Мечаслава Грыба, а таксама хлопчыка Сяргея. Мы вельмі любім і паважаем іх. Але на выбары ў Квасоўскі сельскі савет мы ня пойдзем, калі там ня будзе дэпутата ад апазыцыі. Чаму? Высунулі Кашанкову ў дэпутаты да прэзыдэнта. Прашу ў Кашанковай завезьці пісьмо да прэзыдэнта. “Ну, што Вы, я такой справай не займаюся! У нас лісты да Лукашэнкі ня возяць. Гэтай справай ён не займаецца.” А чым жа ты, Кашанкова, займаешся? Ты ж ад народа абраная. Хто цябе там выбіраў? На выбары мясцовыя не зьбіраемся ісьці. Будзе ад апазыцыі чалавек, заяўляю: пойдзем. А калі не, дык не. Хопіць іх карміць за нашыя мазалі!”\n(Спадар: ) “Паважаная рэдакцыя “Свабоды”! Вядома ўсім на сьвеце, нават школьнікам вядома, што хрысьціянская вера падзяляецца на некалькі самых розных канфэсій. Найбуйнейшыя зь іх: каталіцкая, праваслаўная, пратэстанцкая. У той жа час Вашая рэдакцыя дае слова нейкаму культуролягу, нейкай Хатэнцы, якая гаворыць пра розьніцу паміж каталіцкай і праваслаўнай верай. Нонсэнс і сорам “Свабодзе” за такі ўзровень. Вельмі шкада, што цудоўны чалавек і паэт запрашае такіх людзей на перадачу. Вельмі-вельмі шкада. Узровень Ваш падае, “Свабода,” падае, падае. Ад гэтага толькі сумна”.\n(Спадар, Гомель: ) “Добры дзень. Хачу адказаць таму дзядку, што казаў, што яму не патрэбна свабода, якая ідзе з Захаду. Мусіць, яму патрэбна свабода, якая ідзе з Усходу. Свабода ад уласных думак, свабода ад сваёй працы, свабода ўвогуле ад усяго чалавечага. Яму патрэбна такая свабода,к аб людзі езьдзілі і далей на Маскву, каб адтуль прыходзілі ў трунах ды калекамі, дзе кожны міліцыянт зьдзекуецца з таго чалавека, які прыехаў туды працаваць? Там чалавек працоўны ўвогуле без правоў. І мусіць, яму такая патрэбна свабода. Я памятаю, што ў нас да прыходу расейцаў увогуле не было такога рабства, якое стала. 200-250 гадоў таму было мясцовае самакіраваньне. Прыйшоў расеец, усё скасаваў. І, мусіць, яму такая патрэбна свабода, якая цяпер. Сказаў, што калі што ня так супраць Аляксандра Рыгоравіча, то ў турму, а на самога могуць казаць што хочаш. Самае большае, што можа атрымаць чалавек, які зганьбіў іншага, дык гэта штраф у некалькі базавых. А калі Бога, якім стаў Аляксандр Рыгоравіч (“ён крыху вышэй Бога”, як сказаў яго нейкі чалавек), дык за гэта даюць 2 гады і больш. Дзякуй вялікі”.\n(Спадар:) “Першабытны лукашыст Пячорнага веку тэлефануе на “Свабоду” і абураецца, што Мілінкевічу далі прэмію імя Сахарава. Разумнаму чалавеку паўсюль і заўжды шлях адчынены, і яму даюць прэмію. Гэтая прэмію пойдзе на дэмакратыю і на свабоду ў Беларусі. А такіх дурняў, як Лукашэнка нідзе на парог ня пусьцяць і ніхто яму нідзе прэмію ня дасьць, можа толькі Фідэль Кастра цукру трысьняговага крыху дасьць. А нашыя заводы савецкія з адсталай тэхналёгіяй на Захадзе нікому не патрэбныя. Наадварот, да нас паступае сучасная тэхналёгія, на нашыя заводы. Куды ні глянь, паўсюль камбайны нямецкія, аўтобусы нямецкія і астатняя прадукцыя. А моладзь нашая і пры Саюзе езьдзіла і на Цаліну, і на Ўрал, і зараз будзе бегаць на Захад. Моладзь, як рыба, ідзе на сьвежую ваду. Вось так, лукашыст. І больш ты не пагражай нашай Беларусі”.\n(Спадарыня, Магілёў:) “Слухала адказы простых жыхароў горада Менску журналістам на пытаньне тыдня. З 10 апытаных толькі 2 давяраюць. У працэнтных адносінах: 80 не давяраюць, а 20 давяраюць. Вось рэальны вынік мясцовых выбараў. А ў Лукашэнкі з Ярмошынай будуць свае вынікі, то бок чальцы выбарчых камісіяў працуюць на рэжым Лукашэнкі. Калі 80 % тых, хто не давярае, вырашылі б байкатаваць выбары, гэта было б вельмі няблага. У такім выпадку, выбаркамы не змаглі б рэалізаваць звычайныя для іх ілжывыя вынікі. Скрыні для галасаваньня павінны быць новымі, празрыстымі. Назіраць за выбарамі могуць журналісты, прадстаўнікі ўсіх рухаў і партый. Толькі ў гэтым выпадку можна казаць пра нейкі давер. Калі ж усё гэтае адсутнічае, то выбары несапраўдныя, а вынікі фальшывыя”.\n(Спадар: ) “Не магу не адрэагаваць на злую агрэсію радыёслухача, які патэлефанаваў на “Свабоду”. Гэты радыёслухач ня ведае, за што Мілінкевіч атрымаў прэмію імя Сахарава. Мусіць, ён і ўяўленьне ня мае, хто такі Сахараў. Ён публічна заявіў, што ніводзін чалавек з апазыцыі на выбарах ня пройдзе. Чаго можна чакаць, калі гэты чалавек будзе ў складзе выбаркам ці яго старшынёй? Як можна давяраць выбаркамам, калі ў іх складзе апынуцца такія людзі? У складзе мясцовых выбарчых камісій павінны знаходзіцца абсалютна нэўтральныя грамадзяне”.\n(Спадар:) “Прызнацца, зь нейкай асьцярогай успрымаю першыя аплядысмэнты з нагоды, безумоўна, радаснай і рэдкаснай навіны пра прысваеньне парлямэнцкай прэміі імя Сахарава Аляксандру Мілінкевічу. Нельга адназначна сказаць, чым станецца гэтая ганаровая адзнака для лёса самога спадара Мілінкевіча: своечасовым выратавальным колам у лужы апазыцыі або якарам. Затое зусім ня цяжка прадбачыць, які вэрхал узьніме хеўра штатных гарністаў і барабаншчыкаў, палюючых цяпер на дзяржаўных тэлеканалах і друкаваных выданьняў накшталт часопісу “Плянэта”. Тут зробяць усё магчымае і немагчымае, спрабуючы паставіць крыж на палітычнай кар’еры каталіка і заходніка Мілінкевіча. Зразумела, найбольш заўзяты хай з боку паслугачоў рэжыму выкліча той факт, што рашаючую ролю ў падтрымцы кандыдатуры Мілінкевіча адыгралі, як вядома, менавіта польскія прадстаўнікі Эўрапарлямэнту. Упэўнены, трубадуру і ахоўніку пануючай дыктатуры ня толькі не супакоіць, а больш узбудзіць і раззлуе ўзважанасьць рашэньня ляўрэата Мілінкевіча аддаць прэмію на патрэбы беззаконна і бязьлітасна рэпрэсаваных ахвяраў сёньняшняга рэжыму. Мне, вядома, вельмі хацелася б памыліцца, але, на жаль, усё сьведчыць аб тым, што ўзнагарода спадара Мілінкевіча ня вельмі спрацуе на рост рэйтынгу лідэра дэмакратычнай апазыцыі. Напрыклад, падчас яго працоўных паездак, асабліва па ўсходзе Беларусі”.


Лукашэнка: выбары ў Беларусі пройдуць у адпаведнасці з заканадаўствам\n12:23 12.09.2019 (абноўлена 11:08 12.09.2019)\nДаверчыя граматы кіраўніку беларускай дзяржавы ўручылі 13 паслоў замежных дзяржаў.\nМІНСК, 12 вер - Sputnik. Прэзідэнт Беларусі Аляксандр Лукашэнка заявіў, што парламенцкія выбары пройдуць у адпаведнасці з нацыянальным заканадаўствам.\nВыбары-2019: завяршаецца падача дакументаў аб рэгістрацыі ініцыятыўных груп\n"Пачатак вашай місіі ў краіне супадае з важнай палітычнай кампаніяй - парламенцкімі выбарамі. Вы зможаце пераканацца ў тым, што выбарчая кампанія ідзе ў адпаведнасці з нацыянальным заканадаўствам і патрабаваннямі агульнапрынятых сусветных стандартаў", - сказаў прэзідэнт Беларусі на цырымоніі даверчых ўручэння грамат, перадае карэспандэнт Sputnik з Палаца Незалежнасці.\nДаверчыя граматы прэзідэнту Беларусі ўручылі паслы Балгарыі, Вялікабрытаніі, Гватэмалы, Германіі, Еўрасаюза, Казахстана, Кыргызстана, Латвіі, Расіі, Танзаніі, Харватыі, Швейцарыі, Эфіопіі.\nЛукашэнка адзначыў, што Захад папракае Беларусь у тым, што электаральная кампанія праходзіць сумна. "Але першыя дні збору подпісаў паказалі - ужо весела", - сказаў кіраўнік дзяржавы.\n"Перакананы, што, які б выбар не зрабіў беларускі народ, на карысць таго ці іншага кандыдата, гэта будзе выбар курсу на далейшае будаўніцтва суверэннай дзяржавы, яго развіццё і прымнажэнне нашых дасягненняў", - сказаў Лукашэнка.\nБеларускі лідар таксама закрануў тэму знешняй палітыкі, адзначыўшы, што афіцыйны Менск праводзіць "адкрытую, міралюбную і шматвектарную знешнюю палітыку". Паводле яго слоў, краіна гатовая да "ўзаемавыгаднага супрацоўніцтва з усімі замежнымі партнёрамі па-за залежнасці ад іх палітычнага ўплыву, геаграфічнай аддаленасці і эканамічнага патэнцыялу".\nЛукашэнка адзначыў, што беларускія ініцыятывы па захаванні міру і стабільнасці ў рэгіёне вядомыя ўсім. "Беларусь заўсёды гатова даць пляцоўку для вырашэння глабальных канфліктных пытанняў і правядзення найважнейшых міжнародных форумаў па тэме бяспекі", - падкрэсліў Лукашэнка.\nПаводле яго слоў, рознагалоссі ключавых сусветных гульцоў у сферы кантролю над узбраеннямі зноў абвастраюць актуальнасць выпрацоўкі новых падыходаў у забеспячэнні міжнароднай і рэгіянальнай бяспекі і тым самым - "запатрабаванасць беларускай ініцыятывы аб аднаўленні адпаведнага міжнароднага дыялогу".\nАляксандр Лукашэнка, Парламенцкія выбары, Беларусь


Як вызначыць памер калготак - Мода 2017 - строгія сукенкі - Мода 2017 - Модны Жаночы Часопіс 2017\nЯк вызначыць памер калготак\nстрогія сукенкі - Мода 2017 - Модны Жаночы Часопіс ⇒ Мода 2017 ⇒ Як вызначыць памер калготак\nКалготкі вар'іруюцца ад першага да шостага памеру, якія абазначаюцца лічбамі або літарамі (як у выпадку з адзеннем) - XS, S, M, L, ХL. Каб даведацца памер калготак, трэба ведаць свой рост і вага (максімальная хібнасць дапускаецца ў раёне 5 гл для росту і 5 кг для вагі). Звычайна менавіта суадносіны росту і вагі прыводзяць вытворцы калготак на спецыяльных таблічках памераў, размешчаных з адваротнага боку упакоўкі.\nАкрамя гэтых двух параметраў варта ўлічыць тыпы жаночых фігур. Яны класіфікуюцца накшталт абрысаў садавіны - яблыкі, грушы, бананы. Напрыклад, для жанчыны з фігурай «яблык» характэрны сярэдні рост, вялікая грудзі і пышныя ягадзіцы. Постаць «груша» адрозніваецца маленькай грудзьмі і шырокімі сцёгнамі, а постаць «банан» распаўсюджваецца на высокіх і худых жанчын з невялікай грудзьмі і вузкімі сцёгнамі.\nТып фігуры ўплывае на «пасадку» калготак, такім чынам, таксама мае вызначальнае значэнне для выбару. Так, уладальніца фігуры тыпу «банан» раяць арыентавацца на табліцу, паказаную на ўпакоўцы. Паглядзіце на свой рост і вага ў табліцы і знайдзіце адпаведны памер. Калі кропка апынулася на лініі падзелу памераў, выберыце той, які больш.\nЖанчынам з фігурай «яблык», пажадана спыніцца на калготках са спецыяльнай задняй устаўкай. Пазнака аб наяўнасці ўстаўкі павінна быць пазначана на ўпакоўцы калготак.\nДля грушападобнай фігуры пры выбары калготак важны не так рост яе ўладальніцы, як вагу.\nДам з вялікімі габарытамі можна набыць утягивающие калготкі, якія дапамогуць вонкава паменшыць існуючыя недахопы фігуры - прыбраць жывоцік, абцягнуць ягадзіцы і т. П.\nВыбіраючы калготкі, памятаеце, што ў розных вытворцаў ёсць хібнасці ў табліцах памераў. Так што, калі вы прывыклі купляць 3-ку ад пэўнай гандлёвай маркі, то пры пераходзе на іншы брэнд, цалкам магчыма, звыклы памер не будзе вам падыходзіць. Таму, выбіраючы калготкі, абавязкова звяртайце ўвагу на адпаведную табліцу памераў і асаблівасці будовы вашых ног - іх худзізну, паўнату і даўжыню.\nУ выпадку ўзнікнення сумненняў, бярыце большы памер. Бо пры вялікім расцяжэнні калготкі рвуцца і на іх часцей утвараюцца зацяжкі. Але злоўжываць вялікімі памерамі, чым вам неабходна, таксама не варта, з-за недастатковай расцяжкі яны правісаюць і збіраюцца на нагах брыдкімі складкамі.\nПапярэдні Тэкст плаўкі бразильяно\nНаступная Артыкул Пазногці ў марскім стылі\nЗаняткі Каланетык: лепім сваю постаць самі\nЯк высушыць валасы без фена хутка\nЗа што мужчыны любяць сцерваў


Гідрамет аб надвор'і 7 лютага: па захадзе - снег і па-ранейшаму марозн\nУ Мінску раніцай магчымы невялікі снег, днём без істотных ападкаў, максімальная тэмпература паветра складзе каля -12°С. 07.02.2017, Sputnik Беларусь\n08:58 07.02.2017 (абноўлена: 09:27 07.02.2017)\n© Sputnik / Анастасия КуприяноваСонечны марозны дзень\nУ Мінску раніцай магчымы невялікі снег, днём без істотных ападкаў, максімальная тэмпература паветра складзе каля -12°С.\nМІНСК, 7 лют — Sputnik. Халоднае надвор'е захаваецца ў Беларусі ў аўторак 7 лютага, у заходніх раёнах рэспублікі магчымы снег, а дзённая тэмпературы будзе ніжэй —10°С, паведамілі Sputnik у Рэспубліканскім цэнтры па гідраметэаралогіі, кантролі радыеактыўнага забруджвання і маніторынгу навакольнага асяроддзя.\nМаразы ў Беларусі прынеслі паветраныя масы з Расіі, пры гэтым паўсюдна адзначаецца моцны вецер, што ўзмацняе адчуванне холаду. "Чакаецца воблачна з праясненнямі, пераважна па паўднёвым захадзе краіны пройдзе снег, на асобных участках дарог галалёдзіца", — сказалі ў Гідрамеце. Там таксама паведамілі, што максімальная тэмпература паветра па краіне днём будзе знаходзіцца ў межах ад —12°С да —17°С, па паўднёвым захадзе Беларусі ад —8 да —11°С.\nПа дадзеных Гідрамета, у Мінску раніцай магчымы невялікі снег, днём без істотных ападкаў, максімальная тэмпература паветра складзе каля —12°С.\nЯк раней паведамілі сіноптыкі, чакаецца, што маразы аслабнуць толькі да канца тыдня.


Украіна павінна выстаяць да лета, калі будуць накладзеныя дадатковыя санкцыі на Расею, — экспэрт\n14 студзень 2016, 16:39\n— Таму што ні ў якім разе нельга праводзіць выбары да таго, як Украіна ня будзе мець кантролю над мяжой з Расеяй. Парашэнка ня раз казаў, што мы выканаем усе дамоўленасьці, але толькі пасьля вяртаньня Ўкраіне кантролю на мяжы. Ён пагаджаецца і на амністыю прарасейскіх баевікоў, і яшчэ на некалькі ўмоваў, але толькі пасьля вяртаньня мяжы. Гэта лягічна. Таму што як можна праводзіць выбары на Данбасе, тэрыторыю якога Ўкраіна не кантралюе? Такім чынам Масква сама заганяе сябе ў глухі кут: раз на месяц яна агучвае прапановы, мяняючы месцамі некаторыя пункты, але сэнс застаецца аднолькавы. Гэта нячэсная гульня з боку Пуціна, але ж як можна чакаць чэснасьці ад палітычнага дыктатара, які ўжо 16 гадоў гвалтуе расейскае грамадзтва?


Паяднаньне сваяцкіх сэрцаў - Belarusian Institute of Arts and Sciences, Canada\nПаяднаньне сваяцкіх сэрцаў\nBy Сяргей Панізьнік July 12, 2018 Category: BINiM, History, Literature\nА я быў прысутны на 19-й Сустрэчы нашых суайчыньнікаў, якая праходзіла ў верасьні 1990 года ў ЗША (штат Агаё, Стронгсвіл -- прадмесьце Кліўленда). Гэта быў сапраўдны гістарычны зрух: у абдымкі сяброў беларускай дыяспары ўпершыню свабодна трапілі дзесяткі землякоў. Такое паяднаньне сваяцкіх сэрцаў не забываецца.\nВарта нагадаць даты нашай прысутнасьці на амерыканскім кантыненце. 28.08.1990 года дэлегацыя самалётам з Масквы прыбыла ў Нью-Ёрк. 29.08. прыняў мяне наначкі Янка Запруднік (на той час ён выконваў сярод іншых і абавязкі рэдактара газеты “Беларус”). 30.08.—ад”езд у Кліўленд. Дні Кангрэса: 1—3 верасьня. Напачатку-- выступленьні сьвятароў айца Мікалая (Мацукевіча), Міхася Страпко, потым гаварыў Язэп Сажыч, ад Чыкагскага аддзела Беларуска-амерыканскага задзіночання (БАЗА) прамаўляла Вера Рамук… Выказвалі даніну глыбокай павагі памяці Ф.Скарыны і Ф. Багушэвіча Мікола Ганько, Янка Міхалюк, пра Чарнобыльскі боль нагадвалі Юрый Хадыка, Анатоль Белы… А як жа не ўзгадаць імёны гаспадароў Сустрэчы –Сяргея Карніловіча, Янку Ханенку!\nЯ па-сапраўднаму быў уражаны багатым зьбіральніцкім скарбам сям”і Рамукоў. Сфатаграфаваў партрэт Скарыны, які быў набыты ў нью-ёркца, народжанага на беразе Дзвіны ў балцка-крывіцкім памежжы – Пётры Мірановіча. 10 верасьня мы былі запрошаны ў Нью-Ёрк на кватэру Юліі Андрусышын. Для Пётры Мірановіча я прывёз кубак мёду ад яго сябра –настаўніка і паэта з-пад Індры – Эдварда Вайвадзіша. Але мастак, які “насычаў” беларусаў Амерыкі сваімі адмысловымі карцінамі, быў вельмі хворы…11 верасьня мяне ўзьнялі крылы самалёта пад завоблачнае неба. Пазней, ужо ў Мінску, я заахвоціўся падвесьці цяпер ужо нашага госьця --Сяргея Карніловіча на яго радзінныя абшары. А ў 1993 годзе Вера і Вітаўт Рамукі дзякуючы спагадліваму запрашэньню Генадзя Мікалаевіча Бураўкіна наведалі сталіцу Беларусі. Я вырашыў пазнаёміць іх з паркам-музеем камянёў ва Ўруччы. Нешта падобнае створана было толькі ў Літве. І спадарыня Вера пачала вышукваць у выкладзенай глыжамі карце Беларусі сваю геалагічную спадчыну – Докшыцы… Вітаўтавых камянёў не знаходзілі, а “Барысавы камяні” былі пазначаны…\nЁсьць каму і сёньня турбавацца пра тое, каб не былі забытыя імёны беларускіх дзеячаў, якія знайшлі вечны спачын да прыкладу на могілках Элмвуд у Рывэр Гроув, а гэта Язэп Варонка (17.04.1881—4.06.1952), на могілках св. Адальбэрта -- Эдвард Будзька (22.03.1882—14.08.1958), Мікола Дзямідаў (10.12.1888—23.06.1967), Мікола Шчаглоў-Куліковіч (4.04.1893—31.03.1969), Вацлаў Пацукевіч (1911 – 25.08.991), Янка Чарапук /Змагар/(12.08.1896—16.11.1957).\nпрызнацца: ёсьць і горкая віна,--таіў любоў…\nБо можа быць між аднаверцаў --


Добры дзень. За апошні год гайкі на абшарах «між Літвой і Украінай» настолькі закруціліся, што няпроста і прыдумаць, куды яшчэ лезці з развадным ключом. Але няма такіх крэпасцяў… авой, пардоньце, не зусім так. Няма такіх днішчаў, якія не маглі б прабіць лукашысты! Алесь Ш., былы чаляднік Алеся Мілінкевіча, а цяпер медыяперсанаж, апалчыўся на рэшткі недзяржаўнай журналістыкі і даследчага сектару: «Калі ўсе гэтыя людзі, псеўдаэканамісты, ліпавыя эксперты… пачнуць адказваць за свае словы? Яны падманваюць спажыўца. А рынак інфармацыі дакладна гэткі, як і кожны іншы. За падман спажыўца крама нясе адказнасць. Гэтак жа і аналітыкі, журналісты павінны несці адказнасць за падман спажыўца сваёй інфармацыяй» (sb.by, 14.12.2021, пер. з рус.).\nПацешныя прыклады «падману спажыўца» прывёў гэты Ш.:\n– Гаварылі – [Лукашэнка] закопвае грошы ў лядовыя палацы, нам яны не патрэбны. Беларусь у 2014 годзе праводзіць найлепшы ў гісторыі чэмпіянат свету па хакеі, што афiцыйна прызнала Міжнародная федэрацыя хакея… Закопвае грошы ў сельскую гаспадарку, усё няправільна, трэба неяк па-іншаму. Цяпер высвятляецца: больш за 6 мільярдаў долараў нам прыносіць сельскагаспадарчы экспарт…\nШэсць мільярдаў пасля 27 гадоў «асаблівай увагі» да галіны – многа ці мала ў маштабе краіны? Даведачка: у 2019 г. экспарт сельгаспрадукцыі з Нідэрландаў дасягнуў 94,5 мільярдаў еўра, г.зн. перавысіў 100 млрд. USD. Тэрыторыя Нідэрландаў меншая за беларускую ў 5 разоў, насельніцтва ж перавышае РБ-шнае толькі ў 2 разы. Ну, і сувязь паміж лядовымі палацамі & арэнамі, пабудаванымі ў райцэнтрах кшталту Івацэвічаў, ды «найлепшым у гісторыі» (?) чэмпіянатам-2014, праведзеным на дзвюх пляцоўках у Мінску, невідавочная, кажучы асцярожна.\nАнягож, няхай бы Алесь (член «канстытуцыйнай камісіі», не шышкі-дрышкі!) ды яго хаўрус прынялі свае «нарматыўныя акты» аб дадатковай адказнасці за выступы – фактычна, як можна зразумець з прыкладаў, за меркаванні аб тым, куды лепей скіроўваць дзяржаўныя грошыкі.\nПа-першае, не выключаю, што, чым меней у Беларусі будзе гучаць альтэрнатыўных думак пра палітыку, грамадства і эканоміку, тым хутчэй рэжым забранзавее ды страціць легітымнасць нават у сваіх апантаных прыхільнікаў… Адпаведна, тым скарэй ён адчэпіцца ад няшчаснай краіны.\nПа-другое, тыя самыя акты мажліва будзе павярнуць супраць ідэолагаў-балбатуноў, чыноўнікаў і нават іх «непагрэшнага лідара» (з бальшавікамі – па-бальшавіцку!) Недзяржаўныя эксперты і журналісты, вядома, не заўсёды вылучаюцца высокім прафесіяналізмам. Аднак працэнтаў на 90 іх памылкі – вынік прэсінгу, стомленасці, дый проста абмежаванасці чалавечых ведаў, а не праява жадання ўвесці «спажыўцоў» у зман. Што да прадстаўнікоў улады, тут прапорцыя, бадай, адваротная. Прынамсі большасць няспраўджаных дэкларацый яўна рабіліся ды робяцца ў карыслівых мэтах: каб улагодзіць начальства, надурыць замежнікаў i/або нязгодных суграмадзян (гл. кейс неадбытага мясцовага рэферэндуму ў Брэсце-2020).\nУласна, сістэмка ад пачатку будавалася на хлусні, апранутай у шаты «ісціннай праўды»… Уладзімір Сямёныч (не-Караткевіч) як у ваду глядзеў.\nПрымуць дэпутацікі яшчэ адзін жэстачайшы закончык – будзе на што абапірацца ў час дэканструкцыі/перазагрузкі. Нешта ж падказвае, што гэты час не за гарою…\nЯскравыя ілюстрацыі таго, як чыноўнічкі розных узроўняў кідалі словы на вецер, можна знайсці на сайце promise.by – чытайце, пакуль рэсурс не заблакаваны. Не далей як у студзені я прыводзіў прыклады «абяцанак-цацанак» ад кіраўнікоў урада. Дык, ёлы-палы, сваім жа можна: quod licet Iovi, non licet bovi… Намеснік прэм’ер-міністра, у 2019–2020 гг. – старшыня аргкамітэта Сусветнай шахматнай алімпіяды ў Мінску-2022 (сарванай не без яго ўдзелу) – няблага пачуваецца, курыруе зараз распрацоўку «праграмы патрыятычнага выхавання насельніцтва» 0_0\nРыба псуецца… не з хваста. Хто абяцаў увесці ў Беларусі суд прысяжных, вырашыць праблему знешняй запазычанасці, і г. д., і да т. п., (амаль) усе добра ведаюць, дзякуючы і маім публікацыям 😉 Дадаткова рэкамендую гэты спіс. Але сёння хацелася б пагаварыць пра «лакальныя», хоць і вельмі важныя праекты – новую дзіцячую паліклініку ў Жодзіне (на рагу вул. Скарыны і прасп. Леніна), дзіцячы шматпрофільны корпус раённай бальніцы ў Барысаве (вул. 1812 года). Распачатыя ў 2019-м.\nДля пачатку зацаніце пашпарты аб’ектаў, згодна з якімі будоўля ў Жодзіне мусіла быць скончана 12.08.2020, а ў Барысаве – 17.11.2020.\nДалей – цытаткі з афіцыйных крыніц, у перакладзе з рускай:\n«У Барысаве ў 2021 годзе адкрыецца бальніца, у Жодзіне – паліклініка» (belta.by, 30.12.2020).\n«Завяршаецца будаўніцтва аднаго з самых значных аб’ектаў аховы здароўя – дзіцячай паліклінікі [ў Жодзіне]… У красавіку, па завяршэнні будаўнічых работ, плануецца пачаць усталёўку мэблі, абсталявання. Сярод першачарговых паставак – тры рэнтгенаўскія апараты, астатняе – паэтапна ў чэрвені, ліпені, жніўні. Здача аб’екта папярэдне намечана на 1 верасня» (mlyn.by, 11.03.2021).\n«Паводле Наталлі Сушко [першай намесніцы старшыні Жодзінскага гарвыканкама], будаўніча-мантажныя работы завершаны і будынак цалкам гатовы да здачы. Аднак першапачатковыя тэрміны адкрыцця ссунуты на снежань у сувязі з досыць доўгімі працэдурамі куплі абсталявання» («Жодзінскія навіны», 20.08.2021).\nВерагодна, не запрацуе пазначаная медустанова і ў снежні 2021-га, іначай афіцыёз бы ўжо рэкламаваў дату адкрыцця… Шчэ меней шансаў на тое, што здзейсніцца «барысаўская» абяцанка буйнога чыноўніка:\n«Сёння [ў Барысаве] будуецца дзіцячая бальніца. Як бы ні было складана, у наступным годзе мы яе абавязкова ўвядзем у эксплуатацыю» (Аляксандр Турчын, старшыня Мінскага аблвыканкама, 08.07.2020).\n«Губернатар (меўся на ўвазе старшыня Мінскага аблвыканкама. – В.Р.) і міністр [аховы здароўя РБ] абмеркавалі час заканчэння будаўніча-мантажных работ корпуса і пытанні камплектавання абсталяваннем. Плануецца, што сродкі будуць вылучаны як з мясцовага (абласнога), так і з рэспубліканскага бюджэтаў» (прэс-служба міністэрства аховы здароўя РБ, 03.11.2021).\nТут бачна, што ў лістападзе яшчэ толькі планавалася вылучэнне сродкаў на камплектаванне шматпрофільнага дзіцячага корпуса бальніцы (да самога вылучэння і закупак – скарэй за ўсё, некалькі месяцаў). Ці папросіць Турчын адстаўкі 01.01.2022, калі выявіцца, што яго абяцанка 2020 г. «абавязкова ўвядзем у эксплуатацыю» не здзейснілася? А можа, хоць прабачэння ў барысаўцаў папросіць? Рыторыка, рыторыка… Напэўна, ідэолухі спішуць затрымкі на COVID-19 (каторы, зрэшты, і паўтара года таму лупіў па Беларусі) ды заходнія санкцыі.\nЛірычная дыгрэсія наконт прабачэнняў. Прыгадаў, хто іх ў мяне прасіў за апошнія гады, і адразу ўявілася, што я – Рамзанка Дыраў 🙂 Фірма «Ладэ», Беларуская чыгунка, газета «Наша слова», журналіст Андрэй Д., філосаф Сяргей П., гісторыкі Алесь Б. і Алесь Ф., мастак Сяргей Х., літаратуразнаўца Зіна Г., грамадскі дзеяч Алег Р… Не, адмыслова не занатоўваў, але прычыны штораз былі сур’ёзныя, таму стрэмкі ў памяці сядзяць. А ў гэтым месяцы баранавіцкі шахматны трэнер Аляксандр Сідарэня мог, па-мойму, і не выбачацца ў сваім блогу… Ну, што зроблена, тое зроблена – цаню яго джэнтльменства.\nБез энтузіязму адгукнуўся я на «выбары» новага старшыні Беларускай федэрацыі шахмат (30.11.2021) – зараз магу дадаць, што і каманда ў яго адпаведная. Пара дасведчаных і прыстойных людзей у выканкаме мала што вырашыць. Да гонару старшыні (Сяргея Сычука з «Белавія»), ён хаця б уступіў у БФШ і сплаціў унёскі ў поўным аб’ёме. Мяркуючы па інфе з афіцыйнага сайта, гэтага не скажаш пра супрацоўнікаў спартовай «вертыкалі», уведзеных у кіраўнічы орган разам з Сычуком (я-то ў кастрычніку меў спадзевы, што федэрацыя «адвяжацца» ад мінспорту…). Хто б сумняваўся, што ўсе роўныя, але некаторыя раўнейшыя?\nЯшчэ адзін доказ слушнасці оруэлаўскага назірання – фотарэпартаж з першай лігі чэмпіянату РБ па шахматах (Мінск, 9–17 снежня). Напярэдадні гэтага масавага турніру быў апублікаваны рэгламент, падпісаны «галоўнай судзейскай калегіяй» – вісіць на сайце БФШ і сёння:\nГалоўны суддзя ў гэтым выпадку – Ігар Стралец, ён жа старшыня рэвізійнай камісіі БФШ. На адкрыцці турніру прысутнічалі ўсе «бонзы» федэрацыі. А цяпер зірніце, колькі ўдзельнікаў рэальна знаходзяцца ў АБАВЯЗКОВЫХ ДЛЯ ЎСІХ БЕЗ ВЫНЯТКАЎ масках, што «закрываюць нос і рот».\nФота з той самай старонкі. No more comments\nТут 15.11.2021 кіраўнік адміністрацыі прэзідэнта Ігар Сяргеенка гукнуў: «Думаю, што к канцу лістапада – пачатку снежня мы выйдзем на ўсенароднае абмеркаванне праекта Канстытуцыі». І паўтарыў 19.11.2021: «Я думаю, к пачатку снежня мы выйдзем на наступны этап – усенароднае абмеркаванне». Думаць не забароніш – я вось, напрыклад, лічыў, што чыноўнік з першай дзясяткі самых уплывовых у краіне дарма казаць не будзе. Спадзяваўся пачытаць праект і выпрацаваць сваю пазіцыю ў перыяд паміж 8 і 15 снежня… Але дакумент пакуль так і не вынесены на «ўсенароднае абмеркаванне», і гэта замінае мне рэалізаваць свае планы, бо пачынаецца ўжо пераднавагодняя мітусня. У студзені, відаць, буду заняты, а ў лютым 2022 г. ужо і плебісцыт – вядома, калі анонс яго «першымі асобамі» не быў чарговым фэйкам. Дзякуй вам, дзяржаўныя «думаннікі», у капялюш!\nЧарговыя драконаўскія прысуды (Сяргею Ціханоўскаму, Міколу Статкевічу ды інш.), павелічэнне колькасці палітзняволеных да 929 пракаментую праз адсылку да малавядомага савецкага мультфільма паводле апавядання Кіра Булычова…\nЁн лялечны, але паглядзіце на ютубе, не пашкадуеце – дзякуй за наводку navimann’y. Дарэчы, агароджаная рэзідэнцыя на Камсамольскім возеры нават вонкава нагадвае жытло “свабоднага тырана” з аднайменнага мульціка 1990 г. 😉\nІ апошні на сёння кур’ёз – сумнаваты. Год таму нарабіла фурору «Шчучыншчына» ў выкананні Алены ЖалудОК. Падобна, дзяржаўныя СММ (сродкі масавай маніпуляцыі) вырашылі перахапіць тэму; у 2021 г. яны пісалі пра невялікі райцэнтр Гродзенскай вобласці часцей, чым звычайна, вось і на мінулым тыдні… Маўляў, 16-тысячны Шчучын – «горад для маладых». Права «СБ» так лічыць, але пры чым да расказу пра «росквіт» горада цытата з «правадыра»-2020: трэба зрабіць так, каб людзі адчувалі сябе ў аграгарадках не горш, чым у Мінску? На Шчучыншчыне ё буйныя вёскі, пераназваныя ў аграгарадкі, але многія квітнеюць не зусім… Або зусім не квітнеюць, зважаючы на тое, што насельніцтва раёна апошнія 10 гадоў пастаянна зніжалася. У 2019 г. яно ацэньвалася ў 38,5 тыс. чалавек, па стане на 1 жніўня 2021 г. – у 34,6 тыс. чалавек. Падзенне на 10% за 2 гады – такое сабе сведчанне росквіту.\nАпублiкавана 16.12.2021 22:55\nThis entry was posted in About politics, etc / О политике и др, Chess and politics / Шахматы и политика and tagged «Шчучыншчына», Александр Сидореня, Александр Турчин, Алесь Милинкевич, Белорусская федерация шахмат, Вольф Рубинчик, Всемирная шахматная олимпиада, демагогия, Елена ЖелудОК, Игорь Сергеенко, Игорь Стрелец, Кир Булычёв, литература и жизнь, Наталья Сушко, Николай Статкевич, обещания и реальность, проекты и утопии, псевдоэксперты, репрессии в Беларуси, сайт promise.by, сатира, Сергей Сычук, Сергей Тихановский, средства массовой манипуляции, человеческие отношения, Щучин on December 16, 2021 by Aaron Shustin.\n← Ян Шенкман. «Нас, наверно, проглотил какой-то сумасшедший» «Зеркало» о белорусской культуре →


“Салідарнасьць — гэта шлях да сапраўднай волі і дэмакратыі”\n26 сакавік 2010, 19:53\nЗ нагоды дня абвяшчэньня Беларускай Народнай Рэспублікі 25 сакавіка ў Менску адбылася масавая акцыя, арганізаваная лідэрамі дэмакратычнай апазыцыі. Перад пачаткам дазволенага ўладамі мітынгу каля Акадэміі навук супрацоўнікі міліцыі затрымалі аўтамабіль з узмацняльнай апаратурай, а затым перашкодзілі шэсьцю моладзі па вуліцах гораду. Слухачы «Свабоды» камэнтуюць гэтыя падзеі.\nСпадар: «Ізноў чыноўнікі зь Менскага гарвыканкаму, зь іх шматлікімі несумленнымі падначаленымі, 25 сакавіка сарвалі апазыцыі і грамадзянам Беларусі ў Менску нават правядзеньне мітынгу, неабходнага і ў звычайных умовах, з нагоды Дня Волі».\nТацяна Барэль, Асіповічы: «Вялікае сьвята, калі пасьля мноства гадоў няволі ў расейскай імпэрыі зноў была адноўлена наша Незалежнасьць. Але інфармаванасьць насельніцтва нулявая: ні ўлётак, ні налепак. На плошчу перасталі хадзіць былыя кіраўнікі апазыцыі, для іх яно ўжо ня сьвята? Ці толькі сьвята ў келіху віна? На пляцы стаялі купкі людзей, зусім разьяднаныя, выступоўцаў не было чуваць. І адчуваньня сьвята не прыйшло. Шкада».\nЛіна Масалкова: «Са сьвята Дня Волі вярталася дахаты вельмі радасная. Пляцоўка каля Акадэміі Навук уяўляла сабой вялікі бел-чырвона-белы кветнік. Усьмешлівыя твары людзей, што прыйшлі сюды, пацьвярджалі: Беларусь верыць у лепшыя часы. Салідарнасьць — гэта шлях да сапраўднай волі і дэмакратыі. Але ўключыла беларускае тэлебачаньне, якое часам гляджу, каб даведацца прагноз надвор’я, бо ўсё астатняе — салаўіныя трэлі пра подзьвігі першай асобы ў краіне. Як ён удзень і ўначы то ў Лацінскай Амэрыцы, то на горных курортах дбае пра любых яму дзяцей Беларусі. Сьмех і грэх. Вось і сёньня тое ж самае. Пра яго, непаўторнага, паўгадзіны — і пару хвілін пра мітынг. Аказваецца, прысутных тут было не 400, як заўсёды па інфармацыі прыкарытных карэспандэнтаў, а аж 500 разам з журналістамі і ахоўнікамі парадку. ў дагаварыліся. Сьведчу як удзельніца гэтай акцыі: толькі пэнсіянэраў і вэтэранаў было больш за тысячу, а людзей сярэдняга ўзросту ня менш. Пра моладзь нават цяжка сказаць, якая вялікая колькасьць. Таварыш Зімоўскі, хто ж вас так падстаўляе перад начальствам? Напэўна, у школе яны былі двоечнікамі па матэматыцы, а то і зусім ня маюць нават пачатковай адукацыі. Гэта ж трэба так хлусіць, так маніпуляваць лічбамі! Дзе тысячы, дзе сотні, чаму не паказалі ўсю плошчу, запоўненую людзьмі? Паказалі нейкі мантаж пятнаццацігадовай даўнасьці. Ідзіце прэч з тэлебачаньня, чым далей, тым лепш! Абураная рэжымным тэлебачаньнем!»\nСпадарыня: «З самага пачатку арганізатары мітынгу ў Дзень Волі 25 сакавіка правалілі мітынг, дазволіўшы забраць у іх асноўны атрыбут мітынгаў — узмацняльную тэхніку. За яе трэба было змагацца, гэтая барацьба абавязкова павінна была быць зафіксавана ці на фота, ці на відэа. Адсутнасьць досьведу ў лідэра партыі БНФ навідавоку. Той, хто працягнуў Янукевіча ў лідэры, жадаў аслабіць такім чынам усю партыю БНФ. Лідэрамі павінны быць дасьведчаныя, мудрыя, прынцыповыя, сьмелыя палітыкі, якія не хапаюць дробныя, як косьці сабаку, кінутыя лукашэнкаўскія падачкі».\n«Віктар Івашкевіч, які дастаўляў апаратуру, мае належны досьвед у арганізацыі такіх мерапрыемстваў. І папракаць яго ў тым, што ён штосьці зрабіў ня так, было б недарэчным. Ну, і хацелася б зьвярнуцца да тых, хто выказвае такія меркаваньні, каб яны больш актыўна далучаліся да правядзеньня такіх імпрэзаў. Мы ахвотна прымаем парады і дапамогу. І хто можа зрабіць лепш — ніхто ня будзе адкінуты».


Юры Ляшчынскі: На наступны год маем менш сродкаў на рэгіянальныя перадачы - БЕЛАРУСКАЕ РАДЫЁ РАЦЫЯ\nМіністэрства адміністрацыі і лічбавізацыі Польшчы агучыла датацыі на 2015 год для нацыянальных ды этнічных меншасцяў. На нашым Беларускім Радыё Рацыя з гэтых датацый ажыццяўляецца падрыхтоўка дзевяці аўтарскіх праграмаў, у тым ліку “Падляшскага канцэрту пажаданняў”, “З Падляшша родам”, моладзевай праграмы, “Казак малышам” ды іншых. Праўда, у наступным годзе гэтае фінансаванне будзе ў меншым аб’ёме – адзначае праграмны дырэктар нашага радыё Юры Ляшчынскі:\n– У надыходзячым годзе, 2015-ым, Радыё Рацыя атрымала з Міністэрства адміністрацыі і лічбавізацыі крыху менш сродкаў, гэта значыць, што калі два гады таму гэта было 250 тысяч злотых, летась 239, у надыходзячым годзе будзе толькі 200 тысяч. Значыць, на адну пятую менш. Яшчэ не ведаем, што гэта абазначае ў перадачах, але галоўныя перадачы, якія карыстаюцца вялікай папулярнасцю сярод слухачоў, напэўна застануцца.\nГрошы, якія атрымліваюць меншасці ад Міністэрства адміністрацыі і лічбавізацыі Польшчы, павінны быць выкарыстаны дзеля аховы і развіцця культурнай тоеснасці нацыянальных ды этнічных меншасцяў, а таксама дзеля захавання і развіцця рэгіянальных моваў.


23 кастрычнік 2018, 12:40\nДэманстрант з фатаграфіяй Джамаля Хашокджы. Турэччына, 5 кастрычніка 2018\nПрэзыдэнт Турэччыны Рэджэп Эрдаган заявіў, што забойства апазыцыйнага саудаўскага журналіста Джамаля Хашокджы было наўмысным і загадзя спланаваным.\nВыступаючы ў турэцкім парлямэнце 23 кастрычніка, Эрдаган заявіў, што Хашокджы быў забіты двума групамі саудаўцаў. Паводле турэцкага прэзыдэнта, у іх склад уваходзілі дзевяць чалавек, у тым ліку генэралы. Цяпер Анкара разглядае дыпляматычныя меры супраць Саудаўскай Арабіі.\nРаней турэцкае выданьне haberler.com паведаміла са спасылкай на кіраўніка турэцкай партыі Vatan Догу Перынчэка, што цела Хашокджы знайшлі ў калодзежы на тэрыторыі саудаўскага генэральнага консульства ў Стамбуле.\nХашокджы 2 кастрычніка ўвайшоў на тэрыторыю саудаўскага консульства ў Стамбуле і больш не зьяўляўся. Праз тры тыдні пасьля яго зьнікнення Эр-Рыяд прызнаў гібель журналіста, аднак заявіў аб недатычнасьці кіраўніцтва краіны да яго сьмерці. Паводле вэрсіі саудаўскіх уладаў, Хашокджы быў забіты ў бойцы з прадстаўнікамі консульства. Саудаўская пракуратура арыштавала ў гэтай справе 18 чалавек.\nКароль Саудаўскай Арабіі Салман і спадчынны прынц Мухамад бін Салман 21 кастрычніка прынесьлі свае спачуваньні сыну Хашокджы. Улады настойваюць на недатычнасьці прынца да інцыдэнту, аднак газэта The New York Times даведалася пра яго сувязі з адным з падазраваных у забойстве.\nПраз гібель Хашокджы канцлерка Нямеччыны Ангела Мэркель заявіла аб прыпыненьні паставак нямецкага зброі ў Саудаўскую Арабію.\nПрэзыдэнт Турэччыны Рэджэп Эрдаган і прэзыдэнт ЗША Дональд Трамп падчас тэлефоннай размовы дамовіліся высьветліць абставіны здарэньня. Турэцкія ўлады далі ахову нявесьце Хашокджы — Хаціджы Джэнгіз. Раней амэрыканскі прэзыдэнт запрашаў яе ў Белы дом.\nАўтар скандальнага відэа са спробай укіду бюлетэняў: «Для мяне гэта быў шок»


Catholic.by - Папа ў пасланні на Сусветны дзень бедных: малітва і салідарнасць — нераздзельныя\n15.06.2020 09:18 Паводле: Vatican News\n13 чэрвеня было абнародавана пасланне Папы Францішка на IV Сусветны дзень бедных, тэмай якога сталі словы з Кнігі Мудрасці Сіраха: «Працягні руку тваю да беднага» (Сір 7, 32).\nЯк інфармуе беларуская рэдакцыя парталу Vatican News, у ім Папа нагадвае, што ў старажытнай мудрасці Сіраха знаходзяцца ўказанні для шматлікіх жыццёвых сітуацый, сярод якіх беднасць, «якая заўсёды набывае розныя абліччы» і з’яўляецца месцам магчымай сустрэчы з Езусам Хрыстом. У сітуацыі нястачы трэба мець давер да Бога і праз малітву ўмацоўваць блізкія адносіны з Ім.\n«Пастаянны зварот да Бога не адрывае нашых вачэй ад канкрэтнага чалавека, а нааварот: гэтыя дзве рэчы непарыўна звязаны.\nМалітва да Бога і салідарнасць з беднымі і тымі, хто пакутуе, — нераздзельныя», — сцвярджае Святы Айцец.\nПантыфік заклікае прысвячаць асабісты час дапамозе бедным, ахвяроўваць прыватнымі інтарэсамі, рабіць па-спраўднаму плённымі душпастырскія і сацыяльныя праекты. Важна не займацца самалюбаваннем і не ставіць сябе на першае месца. Мы не можам адчуваць сябе «у парадку», калі хоць адзін член чалавечай сям’і пакінуты на ўзбочыне і ператварыўся ў цень, зазначае пастыр паўсюднага Касцёла.\n«Маўклівы крык шматлікіх бедных павінен падштурхнуць Божы народ быць на перадавой, заўсёды і паўсюль, каб даваць ім голас, бараніць іх і салідарызавацца з імі перад абліччам розных формаў крывадушнасці і шматлікіх няспоўненых абяцанняў, а таксама для таго, каб заахвочваць іх да ўдзелу ў жыцці грамадства», — піша Святы Айцец.\nПапа Францішак нагадвае, што хрысціяне асаблівым чынам пакліканыя клапаціцца пра агульнае дабро, даваць добрае сведчанне, дзяліцца тым, што маюць, імкнучыся не забывацца ні пра каго з тых, чыя чалавечнасць была прыніжана праз пазбаўленне іх самага неабходнага. Ён заклікае да «жэстаў, якія надаюць сэнс жыццю», якія запальваюць надзею і падштурхоўваюць выходзіць за прывычныя рамкі.\nГаворачы пра сітуацыю, выкліканую пандэміяй каранавірусу, Святы Айцец звяртае ўвагу на гераічную і самаахвярную працу медыкаў, санітарных работнікаў, аптэкараў, валанцёраў, святароў — людзей, якія працягнулі свае рукі бедным і хворым.\n«Усе гэтыя рукі кінулі выклік заразе і страху, каб несці падтрымку і суцяшэнне», — піша ён. Папа заклікае штодзённа практыкавацца ў міласэрнасці, «пачынаючы з усведамлення таго, наколькі мы самі, у першую чаргу, маем патрэбу ў руцэ, працягнутай да нас».\nПантыфік заўважае, што пандэмія прымусіла людзей сустрэцца з пачуццём абмежавання свабоды, страты блізкіх, працы, адчуваннем страху, а таксама таго, наколькі важнай з’яўляецца прастата і скіраванне вачэй на самае галоўнае. Пандэмія дапамагла адчуць патрэбу ў «новым братэрстве».\n«Цяжкія эканамічныя, фінансавыя і палітычныя крызісы не прамінуць, пакуль мы будзем дазваляць спаць летаргічным сном адказнасці, якую кожны павінен адчуваць за бліжняга і кожнага чалавека», — падкрэслівае Папа Францішак.\nЁн заўважае, што не заўсёды людзі працягваюць руку, каб дапамагчы беднаму. Некаторыя працягваюць рукі, каб перамяшчаць грошы з адной часткі свету ў другую, «выклікаючы галечу і крах цэлых краін». Ёсць рукі, што гандлююць зброяй, якую «іншыя рукі, у тым ліку рукі дзяцей, будуць выкарыстоўваюць, каб сеяць смерць і беднасць». Ёсць рукі, які перадаюць смяротныя дозы, каб узбагачацца і жыць у раскошы; ёсць рукі, якія «устанаўліваюць законы, але самі іх не прытрымліваюцца».\n«Мы не можам супакоіцца, пакуль рукі, якія сеюць смерць, не пераменяцца ў прыладу справядлівасці і міра для ўсяго свету», — гаворыць Папа. Ён заклікае заўсёды памятаць пра заканчэнне і мэту нашага жыцця, якой павінна быць толькі любоў.\nСусветны дзень бедных быў устаноўлены Папам Францішкам на заканчэнне Надзвычайнага Юбілею Міласэрнасці. Ён адзначаецца ў Касцёле ў ХХХІІІ Звычайную нядзелю літургічнага года, якая сёлета прыпадае 15 лістапада.\nАбноўлена 15.06.2020 09:20


На парадку дня… беспарадак. Невядомыя пашкодзілі тэхніку ў скверы Гудзімава — Пружаны. Погода в Пружанах. Районные будни. Раённыя буднi\nМінулая зіма стала значным выпрабаваннем для гарадской камунальнай службы. У выніку рэгулярных снегападаў, нізкіх тэмператур і моцных вятроў не было магчымасці паступова прыбіраць вуліцы ад смецця. І таму адразу пасля раставання снегу ў горадзе пачаўся сапраўдны аўрал: неабходна за кароткі час навесці парадак на даволі вялікай тэрыторыі.\nАдны чысцяць і рамантуюць\nЯк расказвае начальнік участка «Добраўпарадкаванне» КУВП «Камунальнік» С.Б.Грыбоўскі, у падначаленым яму калектыве працуе 22 чалавекі. Сямі работнікам пастаўлена задача навесці парадак на дваровых тэрыторыях шматпавярховак, а гэта азначае, што за кожным замацавана 45 гарадскіх двароў. Дзевяць дворнікаў шчыруюць на асноўных вуліцах райцэнтра. Нескладаны падлік паказвае, што кожнаму давядзецца прывесці ў парадак крыху больш за 10 кіламетраў вуліц.\nСітуацыя ўскладняецца тым, што снег, лёд і нізкія тэмпературы не вельмі добра паўплывалі на стан цвёрдага пакрыцця праезнай часткі. Асфальт аказаўся пашкоджаным практычна на ўсіх вуліцах, месцамі стварыліся сур’ёзныя перашкоды для руху аўтамабіляў і веласіпедаў.\nЦяпер у кароткія тэрміны шасці дарожным рабочым неабходна правесці ямачны рамонт і аднавіць больш за 350 квадратных метраў пакрыцця. Пасля чаго надыдзе чарга рамонту вуліц з гра-війным пакрыццём, а гэта яшчэ каля 40 кіламетраў.\nУ дадатак навядзенне парадку патрабуецца на чатырох могілках, у месцах грамадскага карыстання і адпачынку, на больш як 70-і дзіцячых пляцоўках. Трэба таксама пры неабходнасці рамантаваць і фарбаваць малыя архітэктурныя формы і амаль дзве тысячы дарожных знакаў…\nЯк зазначае Сяргей Барысавіч, паступова камунальшчыкі справяцца з пастаўленай задачай. На сённяшні дзень ачышчаны ад смецця практычна ўсе цэнтральныя вуліцы, ямачны рамонт зроблены на Кастрычніцкай, Горына-Каляды, Свабоды, Леніна,\nІнтэрнацыянальнай. Адноўлены дарожныя знакі, з якіх 22 давялося мяняць поўнасцю. У добраўпарадкаванні пэўную дапамогу аказваюць і самі жыхары, якія прыбіраюць дваровыя тэрыторыі або аднаўляюць малыя архітэктурныя формы — лаўкі, дэкаратыўныя агароджы і інш. На жаль, часцей дапамагаюць прадстаўнікі старэйшага ўзросту, а тыя, каму 30+, у пераважнай большасці ігнаруюць ініцыятыву пажылых суседзяў. І ўсё ж ёсць пэўныя спадзяванні, што хутка наш горад пазбавіцца ад зімовага смецця і апранецца ў прыгожую зеляніну.\nДругія смецяць і ламаюць\nІ калі адны прыбіраюць, іншыя…\nНа ўвазе маюцца тыя, хто не толькі не жадае паўдзельнічаць у навядзенні парадку, але і літаральна перашкаджае рабіць гэта.\nНа мінулым тыдні, напрыклад, пакуль невядомыя вандалы «павесяліліся» ў скверы Гудзімава, дзе прычынілі шкоду выстаўленым экспанатам баявой тэхнікі. Былі пабіты шыльды, некаторыя з якіх давядзецца ўвогуле мяняць, паламаны выстаўленыя экспанаты. Як паведамляе намеснік дырэктара па ідэалагічнай рабоце КУВП «Камунальнік» В.І.Казлоў, папярэдне ўрон ацэньваецца ў суму каля 100 рублёў. І гэта толькі тое, што ўдасца аднавіць. Напрыклад, пакуль невядома, як адрамантаваць пабітыя ілюмінатары ў верталёта.\n— Засмучае не толькі тое, што давядзецца адрываць людзей ад карыснай справы і аднаўляць учыненае хуліганамі, але і тое, што грошы, патрачаныя на рамонт, спатрэбіліся б на іншыя карысныя мэты,— зазначае Віталь Ігаравіч.— Вельмі крыўдна, што вандалы не паважаюць працу іншых людзей, зняважліва ставяцца да тых жыхароў і гасцей горада, хто наведвае гэты сквер, праводзіць экскурсіі для дзяцей.\nВось і атрымліваецца, што адны прыводзяць горад у парадак, а іншыя знішчаюць зробленае.\nНа здымках: на адных вуліцах будзе парадак, на іншых… быў.\nКатегория Год малой Радзімы, Происшествия\nПредыдущая записьНа важныя пытанні пра вакцынацыю ад COVID адказвае загадчыца паліклінікі Пружанскай ЦРБ Вольга Барысюк\nСледующая записьВаенным камісарам Пружанскага раёна назначаны падпалкоўнік Кірыл Шаўчэнка


02 травень 2014, 16:43\nПаводле былога старшыні Вярхоўнага Савету, генэрала міліцыі Мечыслава Грыба, пытаньне пра тое, будзе падпарадкоўвацца Славянск Кіеву, ці новаму Данбасу, ня так значнае для Ўкраіны.\n«Значны прыклад, што ўсялякі супраціў, усялякі сэпаратызм улада на законнай падставе можа прыціснуць і паставіць усё на законнае месца. Гэта вельмі важна для іншых рэгіёнаў. Калі б такія працэсы адбываліся на тэрыторыі Расеі, як бы паводзілі сябе расейскія ўлады?! Няма ніякага сумневу. Бо калі Чачня пачала праводзіць мірны працэс і аддзяляцца, вядома, чым гэта скончылася».\nКарэспандэнт: «У Расеі вельмі хутка справіліся б з сэпаратыстамі, але чаму гэта не ўдаецца ва Ўкраіне?»\nГрыб: «Я думаю, што ўлады Ўкраіны хочуць пазьбегнуць міжнароднага канфлікту, дасягнуць як мага меншай колькасьці ахвяр з боку цывільнага насельніцтва. Гэта ж вельмі важна. Сэпаратысты ў гэтых рэгіёнах нічога сур’ёзнага не ўяўляюць для Міністэрства абароны, для Міністэрства ўнутраных спраў і іншых сілавікоў. Вызваліць гэтыя гарады вялікай цяжкасьці няма. Але пры гэтым могуць пацярпець людзі, якія да гэтага не датычныя. І гэта вельмі непрыемна для ўсялякай улады, а тым больш майданнай».\nКарэспандэнт: «Ці ўмяшаецца Расея ў гэты канфлікт?»\nГрыб: «Расея зацікаўленая ў нестабільнасьці на паўднёвым усходзе Ўкраіны. Чым больш нестабільная Ўкраіна, тым лягчэй ёй дыктаваць свае ўмовы і лягчэй зь ёй дамаўляцца адносна Крыму і іншых пытаньняў. А тое, што яна мае нейкія намеры далучыць да сябе гэтыя паўднёва-ўсходнія рэгіёны Ўкраіны, то гэта зусім ня так. Я думаю, яны ёй сёньня не патрэбныя і не пад сілу».\nУлады Ўкраіны выставілі ўльтыматум тэрарыстам у Славянску


Главная/Общество/Здоровье/90-працэнтная АБАРОНА АД ГРЫПУ – вакцынацыя,\nякая працягвае заставацца асноўным сродкам прафілактыкі захворвання ў многіх краінах. На гэтым засяроджвае ўвагу загадчыца паліклінікі Людміла ЕЛІЗАВА:\n– Грып – цяжкая вірусная інфекцыя, ад якой церпяць людзі незалежна ад полу ці ўзросту. Самае небяспечнае, што яна дае найбольшую колькасць ускладненняў: пнеўманія, бранхіт, паражэнне сардэчна-сасудзістай і цэнтральнай нервовай сістэм, нырак. Менавіта яны з’яўляюцца непасрэднай прычынай лятальных зыходаў пасля перанесенага грыпу.\nСезонны ўздым захворваемасці на грып і ВРІ сёлета чакаецца ў сярэдзіне студзеня 2013-га. Аптымальнымі тэрмінамі для імунізацыі з’яўляюцца кастрычнік-лістапад.\nУ паліклініцы маецца ў наяўнасці вакцына двух відаў вытворчасці Кітай. Гэта – суспензіі для ўнутрымышачнага і падскурнага ўвядзення. Адна доза “Флюваксіна” каштуе для грамадзян РБ – 47.330 руб., для замежнікаў – 62.610 руб., “Грыполу плюс” – адпаведна 50.370 руб. і 65.650 руб. Аплата – у касе паліклінікі. Перад прышчэпкай неабходны агляд тэрапеўта (для дзяцей – педыятра).\nЗа дзяржаўны кошт прышчэпліваюцца асобы, у якіх высокая рызыка развіцця ўскладненняў пасля захворваемасці на грып (з хранічнымі захворваннямі, часта і доўга хварэючыя дзеці старэйшыя за 6 месяцаў, падлеткі і людзі старэйшыя за 65 год, цяжарныя жанчыны). Вакцынацыю таксама пройдуць здаровыя дзеці з 3 да 16 год і асобы, якія ў сілу прафесійнай дзейнасці маюць вялікую рызыку захворвання на грып (медперсанал, работнікі ўстаноў адукацыі, сферы бытавога абслугоўвання, гандлю і грамадскага харчавання, транспартных арганізацый і г.д.).\nАбедзве вакцыны інактывіраваныя. Яны ўтрымліваюць вірусы, якія ўжо не могуць выклікаць захворванне. Пры гэтым арганізм здольны фарміраваць абарону. Пасля прышчэпкі імунітэт выпрацоўваецца праз 2-3 тыдні і захоўваецца да 9 месяцаў.\nНастойліва рэкамендуем жыхарам раёна зрабіць прышчэпку супраць грыпу.


Дынастыя Шан — Вікіпедыя\n(Пасля перасылкі з Дзяржава Інь)\nУ гэтага паняцця ёсць і іншыя значэнні, гл. Шан.\nШаблон:Гісторыя Кітая Дзяржава Шан (кіт.: 商朝), альтэрнатыўныя назвы дзяржава Інь (кіт.: 殷代) або дзяржава Шан-Інь — дзяржаўнае ўтварэнне, якое існавала з 1600 па 1027 год да нашай эры ў землях на поўнач ад выхаду р. Хуанхэ на Вялікую кітайскую раўніну. Дзяржава Шан была папярэдніцай дзяржавы Чжоу.\n1600 да н.э. — 1027 да н.э.\nКітайская народная рэлігія\n150—200 тыс. чал.\nДынастыя Шан на Вікісховішчы\nШан з'яўляецца першым кітайскім дзяржаўным утварэннем, рэальнасць існавання якога пацверджана не толькі археалагічнымі знаходкамі, але таксама наратыўнымі і эпіграфічнымі пісьмовымі крыніцамі. Найбольш падрабязнае апісанне гісторыі Шан змешчана ў сачыненні Сыма Цяня «Гістарычныя запіскі». У выніку раскопак былі выяўлены цзягувэнь — іерагліфічныя надпісы на панцырах чарапах і варажбітных касцях жывёл, а таксама бронзавых, нефрытавых, керамічных, каменных вырабах. Вялікая колькасць знаходак была зроблена на тэрыторыі сталіцы Іньсюй ( кіт. спр. 殷墟 , піньінь: Yīnxū, пал.: Іньсюй), якая была размешчана ў раёне сучаснага горада Аньян у правінцыі Хэнань. Тэрыторыя старажытнага горада ўключана ў спіс сусветнай спадчыны ЮНЕСКА.\n4.1 Земляробства, жывёлагадоўля, збіральніцтва, паляванне\n5.1 Духоўная культура\nПаводле легенды, род кіраўнікоў Шан адбываўся ад Сюань-сяа, сына імператара Хуан-дзі. Вядома, што ў звяржэнні папярэдняй дынастыі дапамагаў міністр І-інь.\nПаводле «Гістарычных запісак» Сыма Цяня правадыры Шан перамяшчалі сваю сталіцу шэсць разоў. Прыкладна з 1300 года да н.э. яны перасяліліся ў раён суч. г. Аньяна.\nВаенныя канфлікты дзяржавы былі галоўным чынам звязаны з адбіццём нападаў качавых плямёнаў (галоўным чынам гэта былі плямёны жун і дзі) на поўначы тэрыторыі Шан.\nУ канцы існавання Шан абвастрыліся адносіны з кіраўнікамі ўладання Чжоу, размешчанага ў заходняй частцы даліны р. Вэйхэ. У 1027 г. да н.э. Дзі Сінь, апошні шанскі кіраўнік, здзейсніў самагубства пасля таго, як яго армія была разгромлена Чжоу. Ёсць версія, што яго армія здрадзіла Дзі Сіню і перайшла на бок войскаў чжоўскага кіраўніка У-вана ў вырашальнай бітве пры Му-е. Уладу над шанцамі ён перадаў сыну Дзі Сіня — У Гэну. Неўзабаве шанцы паднялі мяцеж, у які апынуўся ўцягнуты і У Гэн. Рэгент Чжоу-гун, які кіраваў у той час у Чжоу, здушыў мяцеж. Ён перасяліў частку шанскай знаці і сялян у паўднёва-ўсходнюю частку Вялікай раўніны, дзе ўзнікла ўладанне Сун. Спадчыннікі кіраўнікоў Шан працягвалі кіраваць там на працягу некалькіх стагоддзяў да падзення Сун.\nПалітычны статус розных слаёў насельніцтва быў разнастайным. Ван валодаў уладай-уласнасцю, быў сакральнай фігурай (ён быў першасвятаром). Ён выконваў урачыстыя рытуалы ў гонар памерлых продкаў дзі. Лічылася, што ён з'яўляўся пасроднікам паміж светам жывых і памерлымі продкамі. Улада спачатку, з часоў У Дзіна да У І, перадавалася або ад брата да брата, або ад дзядзькі да пляменніка. Пачынаючы з вана У І нормай стала перадача ўлады ад бацькі да сына. Малодшыя сваякі ванаў, якія не маглі прэтэндаваць на вышэйшую ўладу, з'яўляліся родапачынальнікамі кланаў.\nАсяроддзе вана (апарат адміністрацыі, воіны) мела прывілеяваны статус у параўнанні з сялянамі. Чыноўнікі падзяляліся на вышэйшых адміністратараў, ніжэйшых чыноўнікаў-распарадчыкаў і асоб, адказных за ваенную падрыхтоўку і паляванне.\nНасельніцтва дзяржавы Шан галоўным чынам было мангалоідным і складала прыкладна 150—200 тысяч чалавек.\nЗемляробства, жывёлагадоўля, збіральніцтва, паляваннеПравіць\nШанцы займаліся земляробствам, культывавалі пшаніцу, ячмень, бабы, фасоль, каноплі, розную гародніну і садавіну, чумізу. Менавіта ў шанскі перыяд кітайцы пачалі займацца шаўкаводствам. З свойскіх жывёл пераважалі свінні і сабакі, сустракаліся таксама каровы і коні, авечкі і козы, куры, качкі і гусі. Магчыма, выкарыстоўваліся прыручаныя сланы. Шанцы таксама палявалі на дзікоў, аленяў і тыграў, займаліся лоўляй рыбы і дзічыны. У ежу ўжывалі грыбы, ягады, карэнні і травы. У земляробстве панавала ручная праца з выкарыстаннем драўляных прылад (матыкі, сярпы) з каменнымі ўкладышамі ці разборнымі часткамі. Гаспадаркі падзяляліся на малыя гаспадаркі і вялікія палі. Існавалі працоўная павіннасць, натуральная рэнта.\nВырабляліся прылады працы і зброя. Захаваліся рэшткі керамічных, каменярэзных і бронзаліцейных майстэрняў. Пра высокую кваліфікацыю майстроў сведчаць арнаменты на вырабах з бронзы і каменя, тонкія вырабы, упрыгожванні і сімвалічныя выявы. Аднак калясніцы і шаўковыя вырабы пастаўляліся толькі ў палац, тады як побыт простых земляробаў мала чым адрозніваўся ад іх продкаў эпохі неаліту\nДынастыя Шан мела паўнавартасную сістэму пісьменнасці. Астраномы дынастыі ведалі пра існаванне Марса і розных камет.\nВярхоўнае бажаство атрымала назву Шан-дзі. Вялікую ролю адыгрывалі культы памерлых продкаў кіраўнікоў. У надпісах фіксуецца пакланенне сілам прыроды: (дождж, вецер, гара, рака).\nБольшасць насельніцтва дзяржавы Шан жыло ў халупах-паўзямлянках. Шанскія палацы і гарадскія сцены рабілі ў тэхніцы хан-ту: пласты зямлі або гліны, якія ўшчыльняліся каменнымі таўкачамі і былі абмежаваны ў шырыню дашчанымі пераборкамі, рад за радам па высыханні клалі адзін на адзін. Стваралася тоўстая гліняна-земляная сцяна, якая звонку нагадвалая цагляны мур. Сцяну чымсьці мацавалі.\nІнь // Беларуская энцыклапедыя: У 18 т. / Рэдкал.: Г. П. Пашкоў і інш.. — Мн.: БелЭн, 1998. — Т. 7: Застаўка — Кантата. С. 296.\nНа Вікісховішчы ёсць медыяфайлы па тэме Дынастыя Шан\nУзята з "https://be.wikipedia.org/w/index.php?title=Дынастыя_Шан&oldid=2151608"\nАпошнія змены 12 кастрычніка 2015 а 23:55\nАпошняе змяненне старонкі адбылося 23:55, 12 кастрычніка 2015.


Марыю Калеснікаву ў СІЗА здымала дзяржаўнае тэлебачанне | БЕЛАРУСКАЕ РАДЫЁ РАЦЫЯ\nМарыю Калеснікаву ў СІЗА здымала дзяржаўнае тэлебачанне\nЧлена прэзідыума Каардынацыйнай рады па ўрэгуляванні палітычнага крызісу ў Беларусі Марыю Калеснікаву, якая знаходзіцца ў СІЗА № 1 Менска, 3 чэрвеня здымала дзяржаўнае тэлебачанне, паведамляе тэлеграм-канал экс-прэтэндэнта на пасаду прэзідэнта Віктара Бабарыкі.\n„Марыя, вядома, на гэта згоды не давала”, — гаворыцца ў паведамленні.\nУ гэты ж дзень у праграме „Маркаў. Нічога асабістага” на тэлеканале ОНТ выйшла інтэрв’ю з затрыманым 23 мая Раманам Пратасевічам — актывістам і рэдактарам тэлеграм-каналаў, прызнаных у Беларусі экстрэмісцкімі.\nУ інтэрв’ю ён прызнаў сваю віну паводле артыкула 342 КК (арганізацыя або падрыхтоўка дзеянняў, што груба парушаюць грамадскі парадак), а таксама расказаў пра чат, у якім абмяркоўваўся план акцый пратэсту, і назваў прозвішчы ўдзельнікаў чата. Ён расказаў пра канфлікты паміж апазіцыйнымі штабамі, пра ўмовы жыцця, кватэры і дамах, у якіх жывуць дэмакратычныя лідары, а таксама ўвогуле — аб фінансаванні іх дзейнасці і ўцягнутасці ў гэта еўрапейскіх дзяржаў.\nБацька Пратасевіча ўпэўнены, што яго сына прымусілі даць такое інтэрв’ю. Ён лічыць, што на Рамана рабілі націск, і не выключае выкарыстанне псіхатропаў. Паводле слоў бацькі, па твары сына відаць, што на працягу інтэрв’ю ў яго ішла ўнутраная барацьба паміж тым, што ён хоча сказаць і што павінен.\n„Наш сын у следчым ізалятары КДБ. Там знаходзяцца людзі пад вялікім націскам. На іх робяць і фізічны, і псіхалагічны націск. Усе, хто знаходзяцца там, чамусьці вельмі хутка даюць прызнанні. Ведаючы нашага сына, мы можам сказаць, што ўсё, што кажа Раман, ён кажа не сам”, — заявіў Дзмітрый Пратасевіч у інтэрв’ю тэлеканалу „Дождь”.\n„Няўжо вы думаеце, што Раман, знаходзячыся ў цвярозым розуме і памяці, на 180 градусаў можа змяніць пазіцыю, якую ён займаў месяц таму, два месяцы таму? Рэжысёры добра працуюць, добра паказваюць, але верыць у гэты фільм нельга”, — падкрэсліў бацька блогера.\nЁн звярнуў увагу на тое, што на запясцях яго сына бачныя гематомы ад доўгага нашэння кайданкоў, а таксама адзначыў, што да Рамана не пускаюць адваката і лекараў.\nАбарона Калеснікавай падала хадайніцтва аб спыненні яе крымінальнага пераследу\nСухая галадоўка: ці выхад гэта?


У Гродзенскім музеі Максіма Багдановіча будзе экспазіцыя, прысвечаная Васілю Быкаву | Arche.by\nТакая магчымасць з’явіцца дзякуючы новым плошчам, што атрымае музей пасля адсялення жыхароў кватэр, размешчаных у музейным будынку.\nУ бліжэйшы час жыхары кватэр №3 і №5 пераедуць у добраўпарадкаванае жыллё па вуліцы Касцюшкі, а музей атрымае больш за 100 квадратных метраў дадатковай плошчы.\nДырэктар музея Святлана Рапецкая распавяла “Твайму стылю”, што дадатковыя плошчы дадуць установе новы штуршок да развіцця\n— Вызваляецца адна кватэра на першым і адна – на другім паверсе.\nМы плануем зрабіць выставачную залу, экспазіцыйную залу, павялічыць плошчу фондасховішча. Калі хопіць месца, яшчэ і сувенірны кіёск. Вельмі патрэбна нам і памяшканне, дзе можна было б праводзіць розныя імпрэзы\nХочам адну экспазіцыйную залу прысвяціць Васілю Быкаву. У фондах ёсць пэўныя матэрыялы: і дакументы, і фотаздымкі, і лісты, і шмат чаго іншага. Зараз працуем над навуковай канцэпцыяй экспазіцыі.\nПаводле намесніка начальніка аддзела жыллёва-камунальнай гаспадаркі Гродзенскага гарвыканкама Аляксандра Хамені, рашэнне гарвыканкама пра адсяленне жыхароў двух кватэр плошчай 56,87 і 48,66 квадратных метраў прынятае яшчэ ў снежні.\nЛюдзі маюць на руках дамовы найму і магчымасць пераехаць у любы момант.\nПасля гэтага ў музейным будынку застанецца апошняя сям’я, якая займае плошчу 39,3 квадратныя метры. З гэтай сям’ёй таксама вядуцца перамовы пра пераезд у іншую кватэру.\n— Мы вельмі ўдзячныя тым людзям, хто неабыякавы да беларускай літаратуры і культуры, і кіраўніцтву нашай вобласці і горада, таму што шмат у чым яны спрыяюць і дапамагаюць.\nМне вельмі прыемна, што нешта зрушылася за апошнія 3 гады, але шмат працы яшчэ наперадзе: перапланіроўка, рамонт.\nПамяшканне павінна быць злучана ў адно, неабходна прадумаць, як будуць рухацца наведнікі, экскурсійныя маршруты, набыць неабходнае абсталяванне.\nПачатак музею Максіма Багдановіча, распавядае ягоная першая дырэктарка Данута Янаўна Бічэль, пакладзены ў 1982 годзе, калі ў памяшканні адной з кватэр будынка размясціўся літаратурны аддзел гісторыка-археалагічнага музея. Першая экспазіцыя адчынілася ў 1986 годзе.\nДа 100-годдзя Максіма Багдановіча музею аддалі яшчэ 3 кватэры, жыхары выехалі ў 1991 годзе, і 26 мая 1994 года адбылося ўрачыстае адкрыццё новай экспазіцыі.\nЛетась вызвалілася яшчэ адна кватэра.\nКалі вырашыцца пытанне з адсяленнем уласнікаў апошняй кватэры на першым паверсе, музей нарэшце зойме будынак цалкам.\nПершапачаткова музей дзяліў дом з жыхарамі 9 кватэр.


Галоўная ➠ Розны ➠ Абама абмеркавау з Меркель і Кэмеранам новыя санкцыі супраць Расеі\nАбноўлена 28.03.2016 17:27\nКалі краіна не прыме меры па дээскалацыі канфлікту на Украіне.\nПрэзідэнт ЗША Барак Абама абмеркаваў з канцлерам Германіі Ангелай Меркель і прэм'ер-міністрам Вялікабрытаніі Дэвідам Кэмеранам магчымасць увядзення дадатковых санкцый супраць Расеі, калі яна не прыме меры па дээскалацыі сітуацыі на Украіне. Пра гэта паведамляе "Лента.ру".\n«Пагадзіўшыся працягваць намаганні па пошуку дыпламатычнага вырашэння цяперашняга крызісу, яны пацвердзілі сваю рашучасць заставацца ў цесным кантакце. Як яны лічаць, могуць спатрэбіцца дадатковыя дзеянні », - адзначылі ў амерыканскай адміністрацыі.\n«Яны падкрэслілі, што на Расеі ляжыць прамы абавязак спыніць забяспечваць сепаратыстаў на ўсходзе Украіны цяжкім узбраеннем і аказваць іншую падтрымку», - гаворыцца ў заяве.\nУ ходзе гутаркі амерыканскі і брытанскі лідэры зноў заявілі пра неабходнасць прыняцця далейшых мер, калі Расея працягне ўхіляцца ад прыняцця мер па дээскалацыі канфлікту на Украіне, паведаміў Белы дом.\nУ сераду, 16 ліпеня, ЗША зрабілі больш жорсткімі санкцыі з-за пазіцыі Расіі па ўкраінскім крызісу. Абмежаванні закранулі шэрагу буйных банкаў, а таксама энергетычных і абаронных карпарацый, лідэраў самаабвешчаных Данецкай і Луганскай народных рэспублік і шэрагу высокапастаўленых чыноўнікаў.


Дыскусія “Даследаванне міжнародных адносін і знешняй палітыкі ў сучаснай Беларусі”\nДыскусія “Даследаванне міжнародных адносін і знешняй палітыкі ў сучаснай Беларусі: выклікі палітычнага крызісу і вайны”\n15 чэрвеня 2022, 15.00, ZOOM.\nУдзельнікі: Сяргей Богдан, Віктар Шадурскі, Кацярына Шмаціна.\nМадэратары: Андрэй Казакевіч, Аляксей Ластоўскі.\nДыскусія ладзіцца ў рамках падрыхтоўкі юбілейнага 10-ага Міжнароднага кангрэсу даследчыкаў Беларусі і ўваходзіць у цыкл абмеркаванняў стану сацыяльных і гуманітарных навук ва ўмовах палітычнага крызісу ў Беларусі 2020 года і вайны ва Украіне.\nГэта трэццяя дыскусія з цыкла. Першая прайшла 10 траўня і была прысвечана стану гістарычнай навукі, другая (1 чэрвеня) - сацыялогіі.\nЗа апошнія гады Беларусь і Цэнтральна-Усходняя Еўропа перажылі рэвалюцыйныя змены, якія істотна павысілі цікавасць да вывучэння Беларусі і разам з тым сфармавалі новыя выклікі.\nМасштабныя палітычныя пратэсты, рэпрэсіі, разбурэнне грамадскіх і палітычных інстытутаў, санкцыі супраць Беларусі, вайна Расіі ва Украіне – тэмп зменаў ашаламляе і патрабуе асэнсавання і новай ступені адказнасці. Гэта таксама прывяло да глыбокіх змен у даследаванні знешней палітыкі і міжнародных адносін у Беларусі. Змены адбыліся не толькі ў тэмаў даследаванняў, але і ў арганізацыі даследчай супольнасці.\n- Якім чынам падзеі апошніх год паўплывалі на праблематыку і тэмы даследаванняў міжнародных стасункаў (IR, international relations) і знешняй палітыкі (FP, foreign policy) ў Беларусі. Якія змены адбыліся ў экспертнай і акадэмічнай супольнасці.\n- Яшчэ да восені 2020 года была магчымая супраца розных сегментаў экспертнай супольнасці ў галіне IR і FP, камунікацыя паміж даследчыкамі вельмі розных палітычных поглядаў. А што адбываецца зараз, ці магчыма зараз бесстароннасць, ці эксперты і даследчыкі незваротна разышліся па ваюючых баках? І агулам, ці магчыма камунікацыя і абмен ідэямі, калі так, то ў якім фармаце?\n- У сувязі з ростам цікавасці да Беларусі, ці з’явіліся новыя асобы і даследаванні, якія б пановаму асэнсоўвалі Беларусь на міжнародных пляцоўках? Ці па-ранейшаму беларускія навукоўцы застаюцца замкнёнымі ў нацыянальных рамках? Ці адбыліся нейкія канцэптуальныя змены метадаў і падыходаў?\n- Ці можа быць так, што расійская агрэсія ва Украіне прывядзе да поўнага “зацірання” беларускай праблематыкі? Наколькі зараз запатрабаваныя даследаванні знешняй палітыкі і міжнародных стасункаў Беларусі?\nДля рэгістрацыі на дыскусію, запоўніце наступную форму\nДыскусія “Літаратуразнаўства і лінгвістыка ва ўмовах палітычнага крызісу ў Беларусі і вайны ва...\nДыскусія “Сацыялогія ва ўмовах палітычнага крызісу ў Беларусі і вайны ва Украіне”


Партрэты забітых беларускіх журналістаў – у цэнтры Кіева (шмат фота, дадалося відэа) | baj.by\nПартрэты забітых беларускіх журналістаў – у цэнтры Кіева (шмат фота, дадалося відэа)\n24.11.2013 Крыніца: Прэс-служба ГА "Беларуская асацыяцыя журналістаў" 4664\nПрадстаўнікі ГА “БАЖ” узялі ўдзел у “Маршы супраць беспакаранасці”, які адбыўся ў Кіеве 23 лістапада на знак памяці пра калег, якія загінулі за выкананне свайго прафесійнага абавязку.\nНекалькі дзесяткаў чалавек з партрэтамі забітых калег і плакатамі “Пакласці канец беспакаранасці. Справядлівасці – цяпер!”, “Журналісты – не тэрарысты” прайшлі па перкарытым для транспартнага руху Крашчаціку – галоўнай вуліцы Кіева – да Майдана Незалежнасці і назад.\nУ маршы ўзялі ўдзел прэзідэнт Міжнароднай федэрацыі журналістаў (МФЖ) Джым Бумела, іншыя прадстаўнікі МФЖ і ЕФЖ, кіраўніцтва журналісцкіх саюзаў Расіі, Грузіі, Арменіі, Азербайджана, Малдовы, Македоніі, Сербіі, Харватыі, Турцыі, іншых краін.\nТэматычны круглы стол, прысвечаны тэме беспакаранасці, адбыўся напярэдадні маршу ў Нацыянальным саюзе журналістаў Украіны. Ён распачаўся з відэазвароту Міраславы Гангадзэ – удавы забітага украінскага журналіста Георгія Гангадзэ. “Мы павінныя патрабаваць расследавання ўсіх забойстваў і не маўчаць, бо кожны з нас можа апынуцца на іх месцы. Толькі праз падтрымку адзін аднаго мы прымусім тых, хто ва ўладзе, паважаць нас”, – зазначыла Міраслава.\n“Забойства стала самым простым і танным спосабам прымусіць замаўчаць журналіста, – канстатаваў прэзідэнт МФЖ Джым Бумела. – Колькасць загінулых калег – гэта проста статыстыка. Але для сяброў і сваякоў кожная смерць – асабістая трагедыя. За апошнія 15 гадоў працэнт расследаваных спраў застаецца нязменным – каля 18-19 % ад агульнай колькасці. Гэта адбываецца ў першую чаргу з-за адсутнасці палітычнай волі для правядзення паўнавартаснага следства”.\nПа словах віцэ-прэзідэнткі ЕФЖ, сакратаркі Саюза журналістаў Расіі Надзеі Ажгіхінай, “культура беспакаранасці – гэта бяда не толькі нашай прафесіі, але і ўсяго рэгіёну”. Каб рушыць наперад і будаваць больш цывілізаваную Еўропу, трэба дамагацца пакарання злачынцаў, прычым не толькі ў сваіх краінах . “Гэта ілюзія – што, калі, бепакаранымі застаюцца забойцы ў Турцыі, то мяне гэта не тычыцца”.\n«Забойствы – гэта вяршыня айсберга. Між тым, культура беспакаранасці пранізвае ўсё наша грамадства. Беспадстаўныя затрыманні, збіццё журналістаў – яскравыя праявы гэтай «культуры», – адзначыў намеснк старшыні ГА «БАЖ» Андрэй Бастунец. – Самае прыкрае, што за большасцю выпадкаў гвалту з дачыненні да нашых калег стаяць праваахоўныя органы, якія мусяць забяспечваць нашу абарону. Нам трэба сур'ёзна падумаць пра тое, якія механізмы маглі б змяніць такую сітуацыю».\n“Кожнае забойства пачынаецца з пагроз. Таму нам трэба засяродзіцца на прэвентыўных захадах”, – перакананая Надзея Ажгіхіна.\nМерапрыемствы да Сусветнага дня барацьбы з беспакаранасцю праходзяць у межах канферэнцыі на тэму бяспекі і правоў журналістаў краін Цэнтральнай і Усходняй Еўропы, што праходзіць 21-23 лістапада ў Кіеве пад эгідай Міжнароднай і Еўрапейскай федэрацый журналістаў. Суарганізатарамі акцыі сталі Нацыянальны саюз журналістаў Украіны і Незалежны медыяпрафсаюз Украіны.


“Далонька” — у абарону жыцця | Настаўніцкая газета\n13.10.2016 27.03.2017 - 14:23Рознае, Сацыяльны ракурс\nТак! Будзе жыццё! Менавіта такі дэвіз ужо чатыры гады суправаджае Міжнародны фестываль сацыяльнай рэкламы ў абарону жыцця і сям’і “Далонька”. Гэты слоган прыдумала і агучыла добраахвотнік фестывалю вядомая беларуская тэлевядучая Святлана Панкратава. Фестываль не першы год збірае вакол сябе нямала яркіх асоб, якія падтрымліваюць традыцыйныя сямейныя каштоўнасці. Па задуме арганізатараў, гэты міжнародны форум прызначаны паказаць прыгажосць традыцыйнай сям’і, перш за ўсё мнагадзетнай.\nМіжнародным фестываль стаў не адразу. Першы год у ім удзельнічалі толькі беларусы, але пасля паездкі ў Маскву, дзе прайшла прэзентацыя беларускага форуму на Міжнародным фестывалі сацыяльных тэхналогій у абарону традыцыйных сямейных каштоўнасцей “За жыццё — 2013”, удзельнікаў у “Далонькі” прыбавілася. Свае відэаролікі, фотаздымкі і малюнкі сталі прысылаць неабыякавыя людзі з розных куткоў Расіі, Украіны, Малдовы, Грузіі, Германіі.\nЦырымонію ўзнагароджання пераможцаў фестывалю штогод праводзяць у лістападзе. Хаця фестываль — гэта свята для ўсіх, хто прыходзіць у гэты дзень у госці да “Далонькі”, аднак не ўспомніць смутную дату 18 лістапада арганізатары проста не могуць. 18 лістапада 1920 года была прынята пастанова наркама аховы здароўя і наркамюста РСФСР “Аб ахове здароўя жанчыны”. Тады ўпершыню ў гісторыі заканадаўча было дазволена “бясплатнае правядзенне аперацыі па ненатуральным перарыванні цяжарнасці ў абставінах савецкіх бальніц”. Прасцей кажучы, з гэтага дня ў нашай краіне пачалі рабіць аборты. Правядзенне фестывалю ў канцы лістапада звязана яшчэ з адной датай. 21 лістапада — дзень памяці Архістратыга Міхаіла. У Расіі і Беларусі ў канцы лістапада адзначаюцца Свята-Міхайлаўскія дні, падчас якіх праходзяць прэс-канферэнцыі, круглыя сталы, акцыі ў абарону жыцця ненароджаных дзяцей.\nВарта таксама адзначыць, што фестываль “Далонька” базіруецца ў Цэнтры духоўнай асветы і сацыяльнага служэння Беларускага Экзархата пры праваслаўным прыходзе ў гонар іконы Божай Маці “Усіх смуткуючых радасць” у Мінску.\nЦырымонія ўзнагароджання фестывалю будзе праходзіць у сценах культурна-дзелавога цэнтра “Дом Масквы” ў Мінску. Там пераможцам уручаць каштоўныя прызы і падарункі. Асабліва гэта прыемна самым маленькім удзельнікам.


Дэлегацыя Еўрапарламента прыбывае ў Мінск – Еўрапейская Беларусь\nДэлегацыя Еўрапарламента прыбывае ў Мінск\n25.02.2010 11:35 08.05.2021 14:49\nСябры дэлегацыі загадзя адмовіліся сустрэцца з прадстаўнікамі непрызнанага беларускага "парламента".\nДэлегацыя пад старшынствам балгарскага дэпутата Крысціяна Вігеніна правядзе сустрэчы з прадстаўнікамі афіцыйнага Менска, апазіцыі, грамадзянскай супольнасці і журналістамі. Еўрапарламентары падрыхтуюць справаздачу аб сітуацыі ў краіне, якая будзе ўлічаная падчас разгляду ў сакавіку Еўрапарламентам рэзалюцыі па Беларусі.\n«Усе высновы і ўражанні, якія прывязе дэлегацыя, будуць мець важнае значэнне пры фармаванні пазіцыі парламента. І вядома, непазбежна будуць мець значэнне «выбары» у мясцовыя саветы ўлады, якія маюць адбыцца», – заявіў у інтэрв’ю «Радыё Свабода» чалец дэлегацыі, еўрадэпутат Юстас Палецкіс.\nПаводле яго словаў, сустрэча з Аляксандрам Лукашэнкам наўрад ці адбудзецца, але будуць сустрэчы на «высокім узроўні».\n«Зыходзячы з таго, што Еўрапарламент усё ж не прызнае «парламент» Беларусі, у нас у гэтым сэнсе звязаныя рукі. Не будзе, як бывае, калі прыязджаеш ва Украіну, Расею ці Малдову, дзе праходзяць афіцыйныя сустрэчы ў парламенце і гэтак далей», – сказаў Палецкіс.\nНагадаем, што рэзалюцыя Еўрапарламента адносна пераследу польскай меншасці ў Беларусі не была прынятая ў сераду, як планавалася, а будзе разгледжаная толькі на сакавіцкай сесіі парламента. Паколькі сярод дэпутатаў не было згоды па гэтым пытанні, старшыня Еўрапарламента Ежы Бузек вырашыў перанесці галасаванне.\nСупраць галасавання па рэзалюцыі выступілі дэпутаты-сацыялісты і камуністы, якія аргументавалі гэта тым, што спачатку трэба пачакаць вынікаў парламенцкай місіі ў Беларусь.\n«Для Польшчы, безумоўна, найважнейшым з’яўляецца польская меншасць у Беларусі. Але калі мы хочам вырашыць гэтую праблему, дык павінны паставіць яе шырэй. Трэба казаць пра пагрозы для дэмакратыі, для дэмакратычных свабодаў, для ўсіх незалежных арганізацыяў. У Беларусі зноў запоўненыя турмы, і не толькі прадстаўнікамі польскай меншасці, часова арыштаванымі, але і проста дзеячамі беларускай апазіцыі».\nЕвропа намерена ликвидировать газовую зависимость от России


ЭЗ праверыць банкі на выпадак пазыковага крызісу\n23 чэрвень 2011, 18:35\nКамітэт банкаўскага нагляду Эўразьвязу абвясьціў аб уключэньні ў патрабаваньні да правадзімых цяпер стрэс-тэстаў амаль 90 вядучых эўрапейскіх банкаў, на долю якіх прыходзіцца ў цэлым дзьве траціны банкаўскіх актываў ЭЗ, адзнак іх ўстойлівасьці ў выпадку рэзкага абвастрэньня пазыковага крызісу ў некаторых краінах Эўропы - у першую чаргу, Грэцыі.\nПазыковы крызіс у Эўропе доўжыцца ўжо паўтара гады, аднак такога роду рызыкі да гэтага часу ў стрэс-тэстах банкаў не ўлічваліся. Упершыню сэрыя стрэс-тэстаў банкаў - на вызначэньне іх ўстойлівасьці да магчымага рэзкага пагаршэньня эканамічнай кан'юнктуры - была арганізавана ў Эўразьвязе ў ліпені 2010 году. Тады тэсты не прайшлі ўсяго 7 банкаў з 91: 5 банкаў з Гішпаніі, і па адным з Нямеччыны і Грэцыі.\nСярод тых, што не прайшлі стрэс-тэсты, не было тады ніводнага банку з Ірляндыі, банкаўскую сыстэму якой, падтрыманую пасьля краху ў краіне рынку нерухомасьці ў асноўным крэдытамі Эўрапейскага цэнтральнага банку, зараз ратуюць за кошт сродкаў антыкрызіснага фонду ЭЗ.\nУ канцы мінулага году міністры фінансаў краінаў Эўразьвязу вырашылі, што стрэс-тэсты вядучых банкаў рэгіёну павінны праводзіцца штогод.


Прыгожыя і каварныя | Настаўніцкая газета\n22.07.2017 24.07.2017 - 11:53Культура\nМы вельмі любім тэлеканалы, дзе паказваюць дзівосы жывой прыроды, — National Geographic, Animal Planet, Nat Geo Wild… Амазонія, Занзібар, Галапагосы… Нам здаецца, што незвычайнае — дзесьці там, далёка за акіянам. А між тым у нашай беларускай прыродзе таксама ёсць дзівосныя таямніцы.\nПра гэтыя таямніцы не па чутках ведае Уладзімір Лябедзька, навуковы супрацоўнік лабараторыі флоры і сістэматыкі раслін Інстытута эксперыментальнай батанікі імя В.Ф.Купрэвіча НАН Беларусі. Вучоны пабываў у розных кутках нашай краіны, абышоў не адзін гектар балот, каб знайсці загадкавыя расліны, апісаць іх, вывучыць і намаляваць. Вынікам яго работы стала вельмі прыгожая кніга “Зялёныя паляўнічыя” — пра насякомаедныя расліны Беларусі.\nКніга багата ілюстравана, у ёй выкарыстаны малюнкі і фотаздымкі самога аўтара. Дзякуючы гэтаму можна ў дэталях разгледзець, як выглядае “расянка — камарыная смерць” (яе мы з дзяцінства ведаем праз апавяданне Віталія Біянкі), а таксама іншыя зялёныя драпежнікі.\nУладзімір Лябедзька робіць невялікі экскурс у гісторыю навукі і расказвае, што вучоныя звярнулі ўвагу на насякомаедныя расліны яшчэ ў ХVІІІ стагоддзі. Аднак нават сам Карл Ліней адмаўляўся верыць у тое, што расліны харчуюцца плоццю. У ХІХ стагоддзі даследаваннем насякомаедных раслін захапіўся Чарльз Дарвін. Вучоны правёў цэлы шэраг цікавых доследаў, ён вывучаў “густы” расянак і нават складаў для іх разнастайныя меню. У адным са сваіх лістоў вядомы натураліст прызнаваўся, што “ў цяперашні час Drosera цікавіць мяне больш, чым паходжанне відаў на Зямлі”.\nАўтар кнігі “Зялёныя паляўнічыя” дае тлумачэнне, што драпежныя расліны прыстасаваліся да лоўлі насякомых не па сваёй ахвоце. Яны растуць на бедных глебах і, дзякуючы жывой здабычы, атрымліваюць дадатковыя карысныя рэчывы. Залозы, размешчаныя на паверхні іх лісця, выдзяляюць стрававальныя ферменты, якія хутка ператраўляюць ахвяру.\nЯк і любыя драпежнікі, піша аўтар, насякомаедныя расліны павінны лавіць і забіваць сваю здабычу, і яны развілі тры асноўныя спосабы палявання. Адны пакрыты ліпкім рэчывам, да якога прыстаюць насякомыя. Другія маюць лісце ў форме сасудаў. Трэція дзейнічаюць як пастка, захопліваюць ахвяру і ўтрымліваюць яе да канца.\nАдна з найбуйнейшых насякомаедных раслін — бібліс гіганцкі — расце ў Аўстраліі і дасягае паўметра ў вышыню. У яе пасткі трапляюцца не толькі насякомыя, але і смаўжы, жабкі і нават яшчаркі. Ці трэба казаць, што аўстралійскія бабулі часцяком пужаюць біблісам дзяцей, і тыя стараюцца абыходзіць расліну бокам.\nНа тэрыторыі Беларусі выяўлена 10 відаў насякомаедных раслін.\nНапэўна, самая вядомая з іх — расянка (Drosera). У нас растуць тры віды гэтай расліны і адзін гібрыд. Назву віду даў Карл Ліней ад грэчаскага drosos — “раса”. Гэта адзін з найбольш распаўсюджаных зялёных драпежнікаў. Сустракаецца на ўсіх кантынентах, акрамя Антарктыды.\nУладзімір Лябедзька расказвае, што расянка выдзяляе спецыяльную клейкую слізь з тонкім водарам мёду. Калі насякомае садзіцца на лісток, то адразу прыліпае да яго. Лісток пачынае сціскацца, прыцягваючы ахвяру да сябе, і паступова раствараць яго тканкі. Цікава, што расянка рэагуе толькі на бялковую ежу. Ні кроплі дажджу, ні дотык іншых раслін не запускаюць механізм згортвання лістка. Кветкі расянкі размешчаны на высокіх (да 25 см) стрэлках. Лічыцца, што такім чынам прырода падстрахавалася, каб насякомыя-апыляльнікі не сталі здабычай расянкі.\nДаследчыкі часта задумваліся, ці загіне расянка, калі не будзе атрымліваць жывёльную ежу. Доследы паказалі, што яна выжыве, сілкуючыся звычайным для раслін спосабам. Пры гэтым расянкі, якія дадаткова падмацоўваюцца бялковай ежай, мацнейшыя і даюць больш насення.\nАльдраванда пузырыстая названа так у гонар італьянскага вучонага-батаніка Уліссе Альдравандзі. Гэтая драпежніца дзейнічае не так, як расянка. Паколькі яна жыве ў вадзе, то прываблівае ахвяр не ліпкай пахучай расой, а проста чакае, хто праплыве побач і дакранецца да яе лісточка. Менш чым за секунду спрацоўвае пускавы механізм і лісток ператвараецца ў пастку. У Беларусі альдраванда знаходзіцца пад аховай, яна ўключана ва ўсе выданні нацыянальнай Чырвонай кнігі. Таксама расліна знаходзіцца пад пагрозай знікнення ў Еўропе.\nПлывунец, як і альдраванда, жыве ў вадзе. На тэрыторыі Беларусі заўважаны 4 віды плывунца (усяго 220 відаў). Аўтар кнігі піша, што механізм палявання гэтай расліны вельмі мудрагелісты. Пузыры-пасткі, размешчаныя на яе сцяблінках, полыя і непранікальныя для вады. Але як толькі які-небудзь маленькі насельнік вадаёма праплыве побач і закране адчувальныя валаскі на пузырку, той рэзка адкіне патаемны клапан — і ў яго хлыне плынь вады, уцягваючы за сабой ахвяру. Пасля гэтага клапан надзейна закрываецца. Нядаўна даследчыкі з Францыі і Германіі прызналі плывунец самай хуткай драпежнай раслінай у свеце: ён спрацоўвае менш як за мілісекунду.\nПлывунец вельмі пражэрлівы, сцвярджае аўтар кнігі. Ён спажывае ўсё, што праплывае побач: цыклопаў, дафній, рачкоў, лічынкі камароў і інш. Можа ўпаляваць нават апалоніка, які нядаўна вылупіўся з ікры, і нават малька рыбы.\nТлушчанка — найбольш рэдкі прадстаўнік насякомаедных раслін на тэрыторыі Беларусі. Захавалася толькі ў Навагрудскім і Смаргонскім раёнах. Сваю назву тлушчанка атрымала з-за мясістых, бліскучых, нібы змазаных тлушчам, лісточкаў. Такі выгляд яны маюць з-за ліпкай, цукровай вадкасці, якая пакрывае іх зверху. Калі нейкае насякомае садзіцца на паверхню лісточка, то адразу прыліпае, і ліст пачынае згортвацца. Пасля таго, як насякомае будзе пераварана раслінай, ён зноў раскрыецца ў чаканні новых ахвяр. Тлушчанка з’яўляецца рэліктам ледніковага перыяду. Узята пад дзяржаўную ахову ў 1964 годзе і з таго часу ўключана ва ўсе выданні Чырвонай кнігі.\nНекаторыя насякомаедныя расліны, у прыватнасці расянку, сёння можна купіць у магазіне. І яны карыстаюцца попытам, бо назіраць за гэтымі прыгожымі і каварнымі раслінамі надзвычай цікава. Уладзімір Лябедзька ў сваёй кнізе “Зялёныя паляўнічыя” дае парады, як можна вырасціць расянку дома ці ў школьным жывым кутку.


Catholic.by - Новапрызначаны Мітрапаліт Мінска-Магілёўскі прысвяціў Беларусь Маці Божай Бялыніцкай\n19.09.2021 11:05 Catholic.by\nАкт прысвячэння быў прачытаны на заканчэнне святой Імшы на даўніх каталіцкіх могілках у Бялынічах, у якой бралі ўдзел усе дзеючыя каталіцкія біскупы Беларусі на чале са Старшынёй ККББ біскупам Віцебскім Алегам Буткевічам, а таксама прадстаўнік Папы Францішка ў нашай краіне Апостальскі нунцый Антэ Ёзіч.\nІерархі, святары і прысутныя вернікі даручылі Багародзіцы лёс Беларусі і яе народа перад старадаўнім спісам абраза Маці Божай Бялыніцкай, спецыяльна для гэтага дастаўленым у Бялынічы. Гэты спіс, або копія славутай іконы, якая лічыцца страчанай, быў зроблены пасля цуду Маці Божай, які адбыўся падчас вайны ў 1660 годзе ў ляхавіцкім замку, дзе тады знаходзіўся абраз Маці Божай Бялыніцкай. Менавіта заступніцтву Маці Божай мужныя абаронцы беларускага горада ад маскоўскіх захопнікаў прыпісалі цуд уратавання ад варожай навалы.\nТакім чынам, акт прысвячэння — гэта пакорная просьба аб заступніцтве Маці Божай, якую вернікі нашай краіны ўшаноўваюць як Каралеву Беларусі, і аб уратаванні ад усялякага зла: духоўнага, маральнага і фізічнага.\n«О велічная і ласкавая Маці Божая Бялыніцкая, Каралева Беларусі! Мы, Твае духоўныя дзеці стаім перад Табою з удзячнасцю за прыклад жывой веры, надзеі і любові, за апеку над намі і за выпрашаны ў Бога дар адраджэння структур Каталіцкага Касцёла ў Беларусі. Стаім з пачуццём віны за грахі нашага народа і за нашыя асабістыя правіны. Мы ўсведамляем, як моцна нам патрэбна пакаянне за іх, за парушэнне абяцанняў, дадзеных падчас хросту, за адыход ад веры, і просім прабачэння ў міласэрнага Бога і бліжніх», — такімі словамі новы арцыбіскуп Мінска-Магілёўскі распачаў супольную малітву.\nПад золкім восеньскім дажджом, які ішоў падчас усяго набажэнства на адкрытым паветры, да пахмурнага неба ўзносіліся словы, поўныя веры і надзеі, а таксама любові да нябеснай Матулі: «Табе, наша Каралева і Апякунка, ахвяруем і даручаем саміх сябе і ўсё, што маем: нашу Айчыну — сінявокую Беларусь, наш народ і ўсе яго справы, Касцёл, які адраджаецца і развіваецца, сем’і, народжаных і не народжаных яшчэ дзяцей, моладзь, хворых, церпячых; ахвяруем і давяраем Табе нашыя думкі і клопаты, кожнае біццё нашых сэрцаў і кожны парыў волі.\nПакорна просім міласэрнасці і дапамогі, каб мы заўсёды заставаліся вернымі Богу, Касцёлу, Крыжу, Евангеллю і Бацькаўшчыне».\nПасля гэтага вернікі разам з арцыпастырам далі дзесяць абяцанняў, у якіх абавязаліся жыць паводле вучэння Хрыста і Яго святога Евангелля, баронячы сапраўдныя каштоўнасці і пазбягаючы маральнага зла.\nНа заканчэнне малітвы арцыбіскуп Юзаф Станеўскі скіраваў да Маці Божай поўныя даверу словы: «Тваёй абароне аддаемся і верым, што Ты нас ніколі не пакінеш і заўсёды дапаможаш, каб мы ў свабодзе дзяцей Божых будавалі новую і шчаслівую Беларусь на падмурку Евангелля».


Жылая і пешаходная зоны не для “шумахераў”\nРУХ транспартных сродкаў у жылой і пешаходнай зонах, на прылеглай тэрыторыі дапускаецца пры ўмове прыняцця вадзіцелямі ўсіх мер для бяспекі пешаходаў, веласіпедыстаў, іншых удзельнікаў дарожнага руху.\nУ пешаходнай зоне дапускаецца рух толькі транспартных сродкаў дарожна-эксплуатацыйнай і камунальнай службаў, аўтамабіляў з нахіленай белай паласой на бартах, а таксама іншых транспартных сродкаў, якія абслугоўваюць гандлёвыя і іншыя арганізацыі, што размешчаны ў пешаходнай зоне, якія належаць грамадзянам, што пражываюць у ёй, пры адсутнасці іншых магчымасцей іх пад’езду.\nУ жылой і пешаходнай зонах, на прылеглай тэрыторыі хадзіць дазваляецца па тратуары, узбочыне і па праезнай частцы дарогі. Пешаходы маюць перавагі перад транспартнымі сродкамі, але не павінны неабгрунтавана перашкаджаць іх руху.\nПры выездзе з жылой і пешаходнай зон, прылеглай тэрыторыі вадзіцелі павінны ўступіць транспартным сродкам, якія рухаюцца па дарозе, а таксама пешаходам, веласіпедыстам і коннікам, шлях перамяшчэння якіх яны перасякаюць.\nВадзіцелям механічных транспартных сродкаў у такіх зонах забараняецца:\n– рухацца з хуткасцю больш за 20 км/г;\n– транзітны рух;\n– навучанне кіраванню механічным транспартным сродкам;\n– стаянка аўтамабіля з вядомай вадзіцелю няспраўнасцю супрацьугоннай гукавой сігналізацыі, якая адвольна падае неперарыўныя гукавыя сігналы;\n– стаянка грузавых аўтамабіляў, аўтобусаў, калёсных трактараў і самаходных машын па-за спецыяльна адведзенымі месцамі, пазначанымі дарожным знакам “Месца стаянкі”, калі гэта не звязана з выкананнем імі работ.


Беларус Навіцкі распавёў, які сцяг возьме з сабой у космас - 03.11.2020, Sputnik Беларусь\nВядомы касманаўт увайшоў у склад экіпажа для 65-й экспедыцыі на Міжнародную касмічную станцыю (МКС). Аб прызначэнні ён даведаўся каля года таму. 03.11.2020, Sputnik Беларусь\nнавіны , грамадства, галоўнае, алег навіцкі\n17:07 03.11.2020 (абноўлена: 17:12 03.11.2020)\nВядомы касманаўт увайшоў у склад экіпажа для 65-й экспедыцыі на Міжнародную касмічную станцыю (МКС). Аб прызначэнні ён даведаўся каля года таму.\nМІНСК, 3 ліс - Sputnik. Беларускі касманаўт Алег Навіцкі распавёў карэспандэнту Sputnik, які сцяг возьме з сабой на МКС.\nУ аўторак, 3 лістапада, Міжведамасная камісія па адборы касманаўтаў зацвердзіла асноўны і дублюючы экіпажы 65-й працяглай экспедыцыі, якая адправіцца на МКС у красавіку 2021 года на пілатуемым караблі "Саюз МС-18" з касмадрома Байканур. У асноўны экіпаж ўвайшлі Алег Навіцкі, Пётр Дуброў і Сяргей Корсакаў, дублюючы - Антон Шкаплераў, Андрэй Бабкін і Дзмітрый Пяцелін.\n"Я ў абодва палёты браў з сабой беларускі сцяг, у трэцім ён таксама будзе са мной", - сказаў Навіцкі, удакладніўшы, што сцяг возьме "з беларускім арнаментам, чырвона-зялёны".\nПа словах вядомага касманаўта, усе экспедыцыі прыблізна паўгадавыя, дакладная колькасць сутак стане вядома бліжэй да старту.\n65-я экспедыцыя на МКС\n"Запуск транспартнага пілатуемага карабля "Саюз МС-18" з экіпажам гэтай экспедыцыі плануецца ажыццявіць у красавіку 2021 году з касмадрома Байканур", - паведамілі ў "Раскосмасе".\nГэта будзе першы палёт на МКС без замежных астранаўтаў. Навіцкі адзначыў, што на праграму палёту гэта не паўплывае. Паводле яго слоў, калі падчас выканання сумеснага палёту партнёрам спатрэбіцца дапамога, расійскія касманаўты яе акажуць.\n"Мы гатовыя дапамагчы, калі спатрэбіцца, выйсці ў адкрыты космас па іх планах", - рэзюмаваў касманаўт.\nРаней цалкам расійскі экіпаж лётаў толькі на арбітальную станцыю "Мір", гэта адбылося 20 гадоў таму.\nУ 64-й экспедыцыі на МКС працуе міжнародны экіпаж. У інтэрнацыянальным экіпажы - расійскія касманаўты Сяргей Рыжыкаў і Сяргей Кудзь-Цвыркуноў, астранаўт НАСА амэрыканка Кэтлін Рубінс.


Багдан Дэмків: Ва Украіне абсалютна няма даверу да ўлады | БЕЛАРУСКАЕ РАДЫЁ РАЦЫЯ\n39 кандыдатаў на пасаду прэзідэнта, барацьба рэйтынгаў і бясконцыя абнародаванні кампраматаў — выбарчая гонка ва Украіне падыходзіць да свайго фіналу. 31 сакавіка ўкраінцы прыйдуць на выбарчыя ўчасткі, каб аддаць галасы за сваіх кандыдатаў. Як ставяцца да прэзідэнцкіх выбараў ва Украіне прадстаўнікі ўкраінскай грамады ў Гомелі. Пра перадвыбарчыя жарсці запытаўся ў госця Рацыі Багдана Дэмківа журналіст Мікола Бянько.\nБагдан Дэмків: Выбары на носе і сітуацыя такая, што выбар ёсць, усё ж 39 кандыдатаў, але выбар складаны. Кашмарна, колькі бруду ліюць кандыдаты і іх групы падтрымкі на сваіх канкурэнтаў. Вынікі выбараў да сёння невядомыя. Галоўнае, што ёсць інтрыга.\n– Папярэднія выбары праходзілі на фоне вельмі драматычных абставінаў, фактычна адбылася анексія Крыма, дагэтуль мае месца вайсковая агрэсія. На гэтым фоне быў абраны прэзідэнтам Пятро Парашэнка, які сярод розных праграмных пунктаў акцэнтаваў увагу на войску, на нацыянальнай ідэнтычнасці, на еўрапейскай інтэграцыі. Як вы думаеце, ці ўдалося яму выканаць гэтыя праграмныя пункты?\n– Шмат ён абяцаў таго, што не мог зрабіць і зразумела было, што не зробіць. Калі ідзе такая гібрыдная вайна, калі інфармацыйная вайна на піку, не трэба было абяцаць такога, трэба было казаць, што, калі Расея пачынае вайну, яна проста так з яе не выходзіць. Карупцыя не пераможана. Шмат чаго зроблена ў плюс, але шмат чаго і дрэннага. Эканамічны стан Украіны зараз вельмі дрэнны, насельніцтва ў сваёй бальшыні збяднела, грыўня за гэты час упала больш чым у тры разы. Гэтыя з’явы не будуць граць на карысць Парашэнкі.\n– Перад тым як пачалася выбарчая кампанія, Парашэнка меў вялізны антырэйтынг, да яго маюць вялікія прэтэнзіі жыхары розных рэгіёнаў, але можа штосці нешта атрымалася і станоўчае ў яго, якія бачыце плюсы?\n– Тое, што армія ўсё ж з’явілася, што не на добраахвотніках яна трымаецца на ўсходзе Украіны, шмат сілаў прыклаў Парашэнка і да таго, каб праваслаўныя аб’ядналіся, шмат чаго станоўчага зроблена і за межамі дзяржавы – падтрымка Еўразвязам рэформаў, падтрымка ЗША.\n– Чым можна патлумачыць феномен Зяленскага?\n– Усе старыя палітыкі ўжо надаелі і ўсе ўжо ў брудзе. Зяленскі быццам бы „свежы”, малады, актыўны, на экране свеціцца, здымае фільмы, сам грае. Тое, што Зяленскі першы ў рэйтынгах – гэта найперш фактар падтрымкі моладдзю.\n– Расейская прапаганда вяшчае, што сярод прэтэндэнтаў у прэзідэнты нямала людзей з неанацысцкімі поглядамі. Як вы бачыце – ці ёсць такія ўльтранацыяналісты і ці ёсць у іх шанцы перамагчы?\n– Тое што вешаюць такія ярлыкі бандэраўцаў – гэта не дзіва. З усяго спіску хіба Руслан Кашулінскі – сапраўдны нацыяналіст, ён прадстаўляе партыю Свабода, яго падтрымліваюць ультраправыя сілы, але гэта збольшага маргіналы. А вось сярод тых, хто можа перамагчы, няма ніякіх нацыяналістаў, тым больш нацыстаў.\n– У чым адметнасць гэтых выбараў і драматызм цяперашняй сітуацыі?\nТое, што народ збяднеў, грае сваю важную ролю. Да ўсяго вайна не скончылася, штодзень ёсць параненыя, ёсць і новыя забітыя. Сітуацыя працягваецца падобна той, што была і ў 2014 годзе. Але зараз абсалютна няма даверу да ўлады. І гэта найгоршае, бо радыкалы маюць не толькі волю да нейкіх выступаў, але і маюць зброю. Зброі зараз ва Украіне гуляе вельмі багата. І найстрашнейшае, што магчымыя збройныя канфлікты. Яны могуць быць справакаваны знешнімі сіламі. Таму адзін з кандыдатаў, былы амбасадар у Беларусі, Раман Бяссмертны і заклікаў іншых кандыдатаў не выводзіць людзей на вуліцы. Бо ёсць такія, якія заяўляюць, што будзем выходзіць на вуліцы і дамагацца перамогі нашага кандыдата.\n– Ці ёсць пагроза трэцяга Майдану?\n– Калі такое здарыцца, то гэта будзе не Майдан, а хутчэй грамадзянская вайна. Але ўсе нармальныя людзі спадзяюцца, што такога не адбудзецца. Што маргіналы так і застануцца маргіналамі і не змогуць гуляць правакацыйную ролю.\n– Сімпатыі беларускіх украінцаў на чыім баку?\n– Сярод маіх знаёмых ідуць такія размовы, што хай бы ўжо Парашэнка застаўся яшчэ на адзін тэрмін. А потым ёсць такая статыстыка, што першым прэзідэнтам быў Леанід – Леанід Краўчук. Другім Леанід Кучма – зноў Леанід. Далей адбыўся Майдан – прыйшоў да ўлады Віктар Юшчанка. Адбыліся наступныя выбары – прыйшоў да ўлады Віктар, праўда Фёдаравіч, Януковіч. Адбыўся яшчэ адзін Майдан – прыйшоў да ўлады Пятро Парашэнка. Сярод цяперашніх кандыдытаў Пятра нібыта няма, акрамя… Парашэнкі. Але ва ўкраінцаў ёсць такі код выжывання, які некалі агучыў вядомы ўкраінскі гумарыст Астап Вышні: „Як яно не будзе, але не можа быць так, каб неяк не было”.


Канвертаваць FlutterCoins (FLT) і Аманскіх рыял (OMR) : Калькулятар абменнага курсу\nFlutterCoin (FLT) і Аманскі рыял (OMR) Курс валют пераўтварэнні калькулятар\nГэта FlutterCoin і Аманскі рыял пераўтваральнік да цяперашняга часу з абменнымі курсамі з 17 люты 2020.\nКалі ласка, увядзіце суму, якую ў полі злева ад FlutterCoin. Выкарыстоўвайце "абмен валют", каб зрабіць Аманскі рыял валюты па змаўчанні. Націсніце на Аманскіх рыял або FlutterCoins канвертаваць паміж гэтай валютай і ўсімі іншымі валютамі.\nThe FlutterCoin гэта валюта, у ні ў адной краіне. Аманскі рыял гэта валюта, у Аман (ОМ, OMN). Аманскі рыял таксама вядомы як Аманскі рыял. Сімвал FLT можа быць запісаная FLT. Сімвал OMR можа быць запісаная RO. Аманскі рыял дзеліцца на 1000 baizas. Абменнага курсу the FlutterCoin Апошняе абнаўленне 2 снежань 2018 ад coinmarketcap.com. Абменнага курсу Аманскі рыял Апошняе абнаўленне 17 люты 2020 ад Міжнародны валютны фонд. FLT каэфіцыент мае 12 ўважаецца лічбаў. OMR каэфіцыент мае 6 ўважаецца лічбаў.


Дзярждума Расіі забараніла даваць дзецям патройныя прозвішчы | zviazda.by\nДзярждума Расіі забараніла даваць дзецям патройныя прозвішчы\nДзярждума Расіі прыняла ў трэцім, канчатковым чытанні законапраект, які абмяжоўвае права бацькоў даваць дзецям імёны ў выглядзе лічбаў, спалучэння літар і лічбаў, зняважлівых слоў і тытулаў.\nКалі закон будзе падпісаны прэзідэнтам Расіі, бацькі таксама не змогуць даваць дзіцяці прозвішча з больш чым двух слоў, злучаных пры напісанні злучком.\nАкрамя гэтага, дакумент забараняе даваць дзецям патройныя прозвішчы.\nКалі першапачаткова законапраект прапаноўваў рэгламентаваць законам толькі імёны дзяцей, то да другога чытання па ініцыятыве дэпутатаў-адзінаросаў Аксаны Пушкіной, Вольгі Баталінай, Вольгі Акунёвай, а таксама сенатара Людмілы Нарусавай у законапраект дадалі нормы аб прозвішчах.\nБацькі змогуць даць дзіцяці толькі падвойнае прозвішча, утворанае ад прозвішчаў бацькі і маці ў любой паслядоўнасці.\nУ будучыні, калі ў сям'і з дзіцем з двайным прозвішчам народзяцца іншыя дзеці, якім таксама бацькі захочуць даць падвойнае прозвішча, яно павінна будзе быць такое ж, як у першага дзіцяці. Паслядоўнасць прозвішчаў у двайным прозвішчы мяняць будзе нельга.\nУ суправаджальных дакументах да законапраекта прыводзіцца статыстыка органаў ЗАГС Масквы, якая вядзецца з 1998 года. Хлопчыкаў за гэты перыяд называлі: Мікалай-Мікіта-Ніл, Хрыстамрырадас, Дэльфін, Яраслаў-Лютабор, Лука-Шчасце Самерсэт Оушен, а дзяўчынак: Красавік, Паліна-Паліна, Прынцэса Даніэла, Зараніца, Алёша-Капрына, Акіяна, Сафія-Сонейка.\nРатавальнікі выявілі астанкі ўсіх 64 загінулых у ГЦ у Кемераве\nСурыкаў: Пагаршэння беларуска-расійскіх адносін чакаць не варта\nАператыўнікі перакрылі два каналы пастаўкі ікры з Расіі


28 снежня 2017 7 гарадская паліклініка адкрылася ў Вишняўце\nГанна Баліцкі, жыхар мікрараёна Вішнявец Праблемна было, таму што там вялікая колькасць народу было, таму што паліклініка ў нас адна на ўвесь раён была. Адкрыццё 7 гарадской паліклінікі стала радасным і вельмі доўгачаканым падзеяй амаль для 55 тысяч чалавек, якія нарэшце-то змогуць абслугоўвацца побач з домам. Педыятрычнае, тэрапеўтычнае, гінекалагічнае, хірургічнае і неўралагічнае аддзялення, а таксама аддзяленне профосмотры і нават функцыянальнай дыягностыкі ў бліжэйшыя дні стануць даступныя жыхарам мікрараёнаў Вішнявец і Паўднёвы.\nАляксандр Кашуй, галоўны ўрач гарадской паліклінікі №7 горада Гродна Матэрыяльна-тэхнічная база, вядома, вельмі добрая. 4 апарата УГД, дзіцячае аддзяленне мае свой УГД-апарат. Жаночая кансультацыя - апарат высокага класа для выяўлення паталогіі рэпрадуктыўнай сістэмы і паталогіі плёну.\nНекалькі раней, гэта абсталяванне ўжо паступіла, але пакуль што гэта робіцца сертыфікацыю, набудуць рэнтген-апараты. Эндаскапія у нас прадстаўлена ў поўным аб'ёме. І, што добра, мы маем добрую якасную базу медыцынскай рэабілітацыі.\nПланавая магутнасць паліклінікі - 650 чалавек у смену.Все абсталяванне - новае і высокага класа. Лічбавыя рэнтген-апараты, высокадакладная ультрагукавая дыягностыка, якія падтрымліваюць функцыі 4Д, 3 сучасных рабочых месцы афтальмолага, пневмотонотометр і іншае сучаснае абсталяванне дапамогуць лекарам у пастаноўцы дакладнага дыягназу і падборы пісьменнага лячэння. Акрамя гэтага, на базе паліклінікі функцыянуе аддзяленне медыцынскай рэабілітацыі, якое дапамагае пацыентам аднаўляцца пасля інсультаў, траўмаў, хвароб лор-органаў і іншых захворванняў. Кабінеты водалячэння, душ Шарко і падводны масаж, залы ЛФК і спецыяльныя ванны - усё гэта стаіць на службе здароўя гродзенцаў.\nУладзімір Краўцоў, старшыня Гродзенскага абласнога выканаўчага камітэта Гэта каштуе, гэта задавальненне, гэтая паліклініка абышлася бюджэту ў 23 млн рублёў. Перавесці на больш зразумелыя лічбы - гэта 11 з лішнім млн долараў. Гэта і само памяшканне, і абсталяванне - вы ж бачылі, рэнтген, апараты Узі, больш дасканалых няма - тое, што пакладзена для такога фармату паліклінік. У 7 гарадской паліклініцы працуюць 400 чалавек, 100 з якіх - доктара. Іх прафесійная дзейнасць не толькі дапамагае пацыентам, але і палягчае працу 3 дарослай і 2 дзіцячай паліклінік, якія і неслі ўсю працоўную нагрузку па вядзенню пацыентаў з гэтых мікрараёнаў. Ужо з 3 студзеня хірургі і неўролагі, оталарынголаг і афтальмолагі, рэнтгенолагі і іншыя вузкія спецыялісты пачнуць весці прыём пацыентаў. У сувязі з тым, што каліброўку абсталявання праводзяць мінскія спецыялісты, тэрміны яго ўводу ў эксплуатацыю трохі затрымліваюцца.\nТым не менш, медыкі абяцаюць, што да канца студзеня наступнага года ўсе апараты запрацуюць ў поўным аб'ёме. Паліклініка сучасная, адпавядае ўсім стандартам, якія ёсць у нашай дзяржаве. Тут абсалютна новае абсталяванне, тут кваліфікаваныя лекары. І мы вырашаем вельмі важную задачу, якую нам і ўрад, і кіраўнік дзяржавы падкрэслівае - даступнасць медыцынскіх паслуг. Будаўніцтва паліклінікі заняломного часу. Яе адкрыццё першапачаткова планавалася на 2014 год. Але не гледзячы на тое, што яно адбылося са спазненнем, чакання пацыентаў і лекараў апраўдаліся.


Акцыя ў падтрымку Яўгена Васьковіча ў Бабруйску\nhttps://spring96.org/be/news/47512 2011 2011-11-18T11:35:41+0300 2011-11-18T11:35:41+0300 1970-01-01T03:00:00+0300 be https://spring96.org/files/images/sources/akcyja-vaskovic-babrujsk.jpg Праваабарончы цэнтр «ВЯСНА» Праваабарончы цэнтр «ВЯСНА» Праваабарончы цэнтр «ВЯСНА»\n16 лістапада ў Бабаруйску, у двары, дзе пражывае бабуля Яўгена Васьковіча, асуджанага за напад на будынак мясцовага КДБ, актывісты правялі акцыю салідарнасці. Яны трымалі ў руках партрэты Яўгена Васьковіча, Алеся Бяляцкага і Андрэя Саннікава.\nАкцыя праходзіла з 17-й да 18-й гадзіны. Шасьцёра ўдзельнікаў акцыі праінфармавалі жыхароў навакольных дамоў аб праблеме палітзьняволеных у Беларусі, і аб жорсткім прысудзе Яўгену Васьковічу. Акцыя абыйшлася без затрыманьняў.\n18.11.2011 Тэгі: акцыі, палітвязьні